Kensonenn dre strakal - Wikipedia\nKensonenn dre strakal\nEr yezhoniezh e vez implijet an termen kensonenn dre strakal (saoz.: ejective consonant) war dachenn ar fonetik hag ar fonologiezh evit komz eus ur gensonenn distaget dre serriñ an troc'h-avel war un dro.\nKensonennoù divouezh int atav.\nPa vezont distaget en un doare sklaer ec'h eo aes o anavezout. E yezhoù zo avat e vezont distaget en un doare gwan a-walc'h ha diaes e c'hell bezañ ober an diforc'h etre int ha kensonennoù dre serriñ plaen.\nMerket e vez ar fed ma vez distaget ur gensonenn dre strakal hervez reolennoù treuzskrivañ al lizherenneg fonetikel etrebroadel dre skrivañ ur skrap goude an arouezenn a diskwel pe hini eo al lec'h distagañ pennañ, da skouer [k’].\nKavet e vez stank seurt kensonennoù e reter ha su Afrika, kornôg ha gwalarn Norzhamerika ha kornôg Suamerika. En Europa ne vezont implijet nemet gant un nebeud yezhoù kaokazek. Ral-kenañ int e lec'hioù all dre ar bed.\nKensonennoù dre serriñ eo an darn vrasañ eus ar c'hensonennoù dre strakal implijet gant yezhoù komzet dre ar bed, ha [k’] eo an hini implijet an aliesañ. Ouzhpenn e vez kavet kensonennoù dre fic'hal ha - raloc'h - kensonennoù dre daravat distaget dre strakal ivez.\nKensonenn strakal dre serriñ:\n[p’], d.s. en amhareg, skrivet ጰ Selaou\n[t’], d.s. en amhareg, skrivet ጠ Selaou\n[k’], d.s. en abc'hazeg акы ([aˈkʼə]; "unan") "one"Selaou\n[q’], d.s. en jorjieg, skrivet ყ Selaou\n[s’], d.s. en amhareg, skrivet ጸ Selaou\nKensonenn strakal dre fic'hal:\n[tʃ’], d.s. en amhareg, skrivet ጨ\n[tɬ’], d.s. er yezhoù koiek-sanek\n[kx’], d.s. er yezhoù koiek-sanek\nKensonenn strakal dre daravat:\n[ts’], d.s. e haousaeg\n[[ɬ’], d.s. en oubic'heg\nKensonenn strakal tro-gin:\n[ʈ’, ʈʂ’], d.s. e yawelmanieg ha yezhoù yokutsek all. Ral-tre eo ar son-mañ daoust ha m'eo aes d'e distagañ.\nAdtapet diwar « https://br.wikipedia.org/w/index.php?title=Kensonenn_dre_strakal&oldid=1946129 »


bro e traoñ Afrika\nRepublik Namibia zo ur stad e traoñ Afrika, war ribl ar Meurvor Atlantel. Emañ etre Suafrika er su, Angola ha Zambia en norzh, ha Botswana er reter. En em ledañ a ra war ur gorread a 824 295 km² ha 1 820 916 a annezidi a oa e 2003. Deuet e oa da vezañ dizalc'h diouzh Suafrika e 1990. A-raok ar bloaziad-se e oa anavezet dindan an anv Mervent Afrika. Windhoek eo ar gêr-benn.\nKan broadel: Namibia, Land of the Brave\n(ha kêr vrasañ) Windhoek\n- Prezidant Hage Geingob\n- Kentañ ministr Saara Kuugongelwa-Amadhila\n- Deiziad 21 a viz Meurzh 1990\n- Hollad 825 418 km² (34vet)\n- istimadur Gouere 2005 2 031 000 ()\n- niveradeg 2002 1 820 916\n- Stankter 2,5/km² (225vet)\n- Hollad 15 140 milion USD (123)\n- Keidenn 7 478 USD (83)\n0,626 (medium) (125vet)\ndollar Namibia (NAD)\n- Hañv (Eur hañv) EHAC'h (UTC+ 2)\n1 An alamaneg hag an afrikaneg a oa yezhoù ofisiel betek 1990. Kalz tud a gomz afrikaneg evel eil yezh, hag an oshiwambo eo yezh kentañ an hanter eo eus an dud. Komzet e vez alamaneg c’hoazh gant 32% eus ar re wenn, tra ma ne vez kaozeet saozneg nemet gant 7% anezho.\nD' 28 a viz Mae 2021 e oa en em zigarezet Alamagn en ur mod ofisiel evit gouennlazh an Hereroed hag an Namaed kaset da benn e deroù an XXvet kantved e Mervent Afrika (Namibia hiziv).\nHifikepunye Pohamba a oa prezidant etre 2005 ha 2015.\nAdtapet diwar « https://br.wikipedia.org/w/index.php?title=Namibia&oldid=1910064 »\nKemm diwezhañ d'an 26 Eos 2021 da 10:35\nKemmoù diwezhañ degaset d'ar bajenn-mañ d'an 26 Eos 2021, da 10:35.


- Poblañs 33,871,648 (1añ)\n- Stankter 83.85 /km² (12vet)\n- Korvoder dre diegezh $49,894; (13vet)\nKalifornia (California e saozneg, stumm ofisiel; diwar ar spagnoleg) zo unan eus an 50 Stad kevredet a ya d'ober Stadoù-Unanet Amerika. E mervent ar vro emañ, war aod ar Meurvor Habask, en hanternoz da stad Baja California, a zo e gwalarn Mec'hiko.\nEn he 410 000 km² ez eus 36 milion a dud o chom, gant se ez eo ar stad pobletañ e SUA, hag an trede brasañ.\nTakadoù armerzhel a zo Hollywood e-kichen kêr Los Angeles (sinema), an Draoñienn greiz (gounezerezh), Silicon Valley (urzhiataerezh ha teknologiezh uhel) ha Bro ar gwiniegoù (gwin).\nAdtapet diwar « https://br.wikipedia.org/w/index.php?title=Kalifornia&oldid=1634889 »\nKemmoù diwezhañ degaset d'ar bajenn-mañ, d'an/ar 13 Ebr 2015 da 22:35.


Lu - Howling Pixel\nAn arme, pe al lu (liester : luioù, pe luoz gant Meven Mordiern), a zo ur strollad tud armet, pe hollad an dud armet ez-reoliek war dir ur riez pe ur vroad.\nKoulskoude e c'heller gwelout luioù ha n'int ket bodet gant ur riez ofisiel. O vezañ er-maez eus al lezenn etrebroadel e c'hellont pe bezañ trec'h war lu ar riez m'emaint o stourm outañ ha diouzh-se sevel ur riez nevez pe bezañ trec'het pe dizhout un emglev peoc'h. Ul lu a c'hell ivez bezañ nann-milourel pa dalvez ar ger kement hag un bern tud bodet diouzh o intent (Lu ar Salvidigezh, da skouer) pe diouzh o stadoù (lu an dud dilabour). Hogos pep riez en deus ul lu, nemet er re vihanañ (Monaco, San Marino, Liechtenstein...) ha n'eus ket a nerzh milourel e Costa-Rica dre m'eo berzhet gant e vonreizh.\nAozadur hollel al luioù\nE-barzh lu ar riez ha seul vui m'eo niverus e c'hell ober lu eus eus un nebeut korfoù milourel strollet. Al luioù-se a vez roet un niver dezho hag ur pennjeneral en o fenn. Da skouer, pep rann an talbenn brezel a zo dezhañ ul lu evit stourm war an hed termenet evitañ. War an holl dachenn vrezel e c'hell bezañ ul lu tachenn rannet etre rannoù-lu o zo renet o obererezhioù brezel gant an penngarter, sez ar pennjeneral. Hemañ a glask lec'hiañ mat ar rannoù-lu, kas darn anezho da lec'hioù an talbenn m'eo ezhomm evit difenn ur bastell-vro pe bouezañ war an enebour.\nRummoù al luioù\nPeurliesañ e vez luioù riez rannet hervez an araezioù treuzdougen arveret evit brezeliñ warno - al lu-douar m'emañ soudarded troadegerien gopret gantañ bodet e rann an troadegiezh. Gwechall ez ae an droadegerien war droad, met treuzdouget e vezont war girri ordinal pe houarnet - an aerlu evit an nerzhioù milourel treuzdouget gant nijerezhioù ha askelloù-biñs - ar morlu evit an nerzhioù milourel treuzdouget gant listri gorre, listri-splujer ha bagoù Koulskoude e c'heller kavout listri pe nijerezhioù e rannoù luioù-douar zo ha soudarded gouest da stourm wa r an douar goude bezañ bet treuzdouget war listri (troadegiezh ar morlu). - ar milisoù n'int ket luioù e pep degouezh : a-wechoù ez int gwarded-vro dezho ar c'hefridi harpañ al lu reoliek pe a-wechoù nerzhioù polis milouriet\nDiwar-benn bloavezh 1939 an deiziadur gregorian eo ar bajenn-mañ.\nUr gumun, ur gêr, hag ur porzh-mor, eus departamant ar Mor-Bihan eo an Oriant. Pennlec'h arondisamant an Oriant eo ivez, ha dre-se sez un isprefeti.\nGwened a zo ur gumun hag ur gêr eus Breizh ha kêr-benn Bro-Gwened. Pennlec'h departamant ar Mor-Bihan, Arondisamant Gwened ha tri c'hanton eo ivez. 52 648 annezad a zo enni hervez niveradeg 2012.\nAl Lu Ruz pe Arme Ruz (e rusianeg: Красная армия, Krasnaya armiya; anv klok: Rabotche-krest'yanskaya Krasnaya armiya Рабоче-крестьянская Красная армия - Lu Ruz ar vicherourion hag ar gouerion) a oa bet savet e Genver 1918 e Rusia gant ar Volcheviked, nevez-kemeret ar galloud gante. E 1946 e teuas da vezañ, ent-ofisiel, an Arme Soviedat (Советская Армия, Sovyetskaya Armiya), met kendalc'het e voe d'ober gant al lesanv "Arme Ruz". Al Lu Ruz a vez lakaet war-raok evel al lu war zouar diazez d'an trec'h Kevredet wat tachenn Europa e-pad an Eil Brezel-bed. E-pad an oberiadurioù-brezel war Talbenn ar Reter stourmet e oa bet ganti a-enep 75%–80% eus nerzhioù douar Alamagn an Trede Reich (Wehrmacht Heer ha Waffen-SS) implijet e-pad ar brezel. Darn kolloù Alamagn hag e harperien a voe dre al Lu ruz kement hag aloubadeg kêr-benn ar Reich Berlin.\nPadet eo betek diwezh an URSS e diwezh miz Kerzu 1991.\nSant-Brieg a zo ur gumun eus Breizh, lec'hiet e departamant Aodoù-an-Arvor, ha pennlec'h an departamant-se.\nUnited States Army Air Forces (USAAF) pe Nerzhioù Aerlu ar Stadoù-Unanet a oa ar rann "aer" eus lu SUA e-pad an Eil brezel-bed betek miz Gwengolo 1947.\n[[[Hanoi]] eo kêr-benn ar vro. En-dro dezhi emañ Republik Pobl Sina, Laos, Kambodja ha pleg-mor Tonkin.


peultrin - Wikeriadur\npeultrin /ˈpøltrĩn/ gourel (liester : peultrinoù)\nBruched (diwar-benn an dud)\n[...] ; kroaziet e zivrec'h war e beultrin, sachañ 'rae war e vogedenn, [...]. — (Jakez Riou, Geotenn ar Werc'hez ha danevelloù all, Al Liamm, 1957, p. 91.)\nDivronn (diwar-benn ar merc'hed)\nBruched (diwar-benn ar c'hezeg, an ezen, hag all)\nBoishardi a oa war e varc'h, o vont da gerc'hat dilhad nevez da baotr bihan Keralzi. Mont ha mont a rae, krog en moue e aneval, e jod ouzh e beultrin, 'vit troc'hañ aezetoc'h' an avel. — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 79.)\naskre, brennid, kerc'henn, stomog\ngalleg : poitrail (fr)\nAdtapet diwar « https://br.wiktionary.org/w/index.php?title=peultrin&oldid=176929 »\nKemmoù diwezhañ degaset d'ar bajenn-mañ d'an 29 Gen 2014, da 15:42.


Martin Heidegger (26 Gwengolo 1889 e Meßkirch - 26 Mae 1976 e Freiburg im Breisgau), a oa ur prederour alaman. Levezonet e oa gant hengoun an anadennoniezh (fenomenologiezh) eus e vestr Edmund Husserl, gant prederouriezh ar vuhez ivez dre skrivagnerien evel Wilhelm Dilthey pe Søren Kierkegaard, ha fellout a rae dezhañ mont dreist ha pelloc'h gant ur voudoniezh nevez. Diskar prederouriezh ar c'huzh-heol ha ganedigezh ur weledigezh nevez eus ar bed e voe pal pennañ Heidegger.\nE 1926 e skrivas e gentañ oberenn vras Sein und Zeit ("Boud hag amzer"), hag a daolas skeudenn gentañ ar Fundamentalontologie savet gantañ. Embannet e voe e 1927.\nE kreiz ar bloavezhioù 1930 e krogas ur studi war istor brederouriezh ar c'huzh heol. Graet e voe un dielfennadur burutellerel eus ar skrivagnerien pennañ e keñver ar voudoniezh, an anadennoniezh hag an hermeneutek.\nEurediñ a reas d'an 21 a viz Meurzh 1917 gant Elfride Petri. Tad e oa da zaou vab : Jörg hag Hermann. Brudet eo ivez e zarempred gant Hannah Arendt.\nNaziegezh ha heuliadoùAozañ\nDiwar Bout hag amzerAozañ\nDegemer e FrañsAozañ\nAdtapet diwar « https://br.wikipedia.org/w/index.php?title=Martin_Heidegger&oldid=1917162 »\nDernière modification le 25 Du 2021, à 07:51\nKemmoù diwezhañ degaset d'ar bajenn-mañ d'an 25 Du 2021, da 07:51.


Landerne, eur porz koñverz birvidig en XVIIIvet Kantved | Becedia\nGras d’an tremen êz e foñs aber an Elorn, eo ez eus eur porz e Landerne azaleg ar Hen-amzer. Berz a ra er mareou modern war dachenn ar hoñverz war vor hag ar paramanti, seul vuioh ma teu Marin ar roue d’en em stalia e Brest tro-dro da 1660-80.\nTrafika ha paramanti\nBeva a ra kêr gand koñverz ar hrez, lien lin moan Bro Leon, kaset d’an Antillez dre Vourdel ha Baiona, da Vilbo evid diabarz Bro Spagn hag Amerika ar Su. Mestr eo al Landerneviz war an trafik-se a drugarez da reoliaduriou Colbert hag a laka da zouja ouz kalite al lien. N’eus nemed St-Malo, Montroulez, Naoned ha Landerne a vez roet dezo ar gwir da ezporzia.\nDigaset e vez endro gand ar bigi gwin hag odovi euz Bro Vourdel, ‘leh m’eo Landerne e-touez brasa porziou Breiz-Izel. Karga a reont spoue-dero, saovon, prun seh, produiou an inizi, koad priziuz. Euz Baiona e vez digaset funiou kanab, koad-prenn, rousin da galafati. Karga a reont houarn e Bilbo hag holen er Groazig. Da vare ar peoh, ez eont da Vro Gembre da gerhad glaou-douar. Kalzig euz ar marhadourez-se a zo evid ar Marin. Ezporzi a ra Landerne greun, sardin, produiou al labour-douar, lien ha neud, lêr, paper. Berz a ra ar hoñverz gand ar peoh (1713-44). Padal, brezeliou war grisaad e eil lodenn ar hantved a ra droug dezañ. War zigresk ez a produi ar hrez, euz 44 225 pez merket e 1744, da 20 512 e 1788. Kemered a ra o flas goude 1750 al lêr kivijet e traonienn an Elorn ha dreist-oll e Lambaol-Gwimilio.\nMond a ra 11 bag da Vourdel e 1698-99 ha 17 e 1721. Ema ar flodad en e barr e 1739 gand 23 bag (809td), med gouzanv a ra ar brezeliou. Spontuz eo hini Herez Aostria : ne jom nemed 5 bag e 1748. Torret eo an adsav da heul gand ar brezel Seiz bloaz. Gwelloh eo dibenn ar hantved. Gand brezel Dieubidigez Amerika (1778-83) eo pelleet ar flodad saoz ar pez a ro nerz d’an trafik a zo en e uhella gand 19 bag (1 084 td) e 1784. War ziskar ez a, avad, gand enkadenn bloaveziou diweza ar Renad Koz.\nDaou du ar brezel\nAliet gand Colbert, e kas Loeiz XIV eur politikerez o noazoud da ekonomiez Breiz. Taga a ra koñverz Bro Saoz, o kreski an taillou maltouter hag o lakaad diesoh ar mezer saoz da zond tre. Diouz o zu, ar Zaozon ha gresk ar gwiriou war lien Breiz, ar pez a laka Montroulez da ziskara. Brouda a reont ivez ar produi lien en Iwerzon hag e Silezia, oh ober kevelerez da lien Breiz. Kollet eo marhad ar Portugal e kreiz ar hantved.\nStalia a ra ar Stad he henta porz brezel e Brest, a-benn sevel eur flodad. Gounid a ra al Landerneviz kargadou-distro gand pourveziou sevel bigi ha gwin. Chom a ra o hoñverz emrenn, o veza ma vez ezporziet produiou an tro-war-dro ganto. Dindan beli a Stad emaint muioh-mui, avad. Goude peb brezel e ‘z a war ziskar budjed ar Marin ha digreski ar ra e goulennou.\nKeñverzourien o vond war ‘raog\nEn em stalia a ra marhadourien a-ziavez azaleg 1660, ar pez a zizkouez pegen birvidig eo ar porz. Arnaud Duthoya eo an hini kenta, deuet da werza gwin ti e famill euz Bourdel. Dond a reont euz broiou ‘leh ma vez produet marhadourez gwerzet e Landerne : gwin Bourdel, lienaj Normandi, desachet ma ‘z int gand ar spi ober berz. Dimezi a reont Bretonezed ha sevel a reont lignezou a bad a-wechou beteg kreiz an XXved kantved. Lod anezo, evel Yann-Vadezour Mazurie, an hini pinvidika, erruet e 1716, a zigas ganto sammadou arhant hag a laka anezo e penn ar vourhizien. An 2/3 euz ar heñverzourien int hag eilpenna a reont ar hierarkiez sokial ma oa ofiserien ar gwir hag an arhant e penn anezi. Enebto ez eont e penn an ti-kêr e 1721. Sevel a reont tiez-meur pinvidig ha prena madou, en o-zouez maneriou war ar mêz. Mond a reont war ar renk da gaoud kargou gand ar spi dond da veza nobl.\nMa ‘z eo war hortoz koñverz ar Vontrouleziz hag a implij bigi a-ziavez, oberiant eo hini al Landerneviz ha paramanti a reont bigi. Kadarneet eo e 1769 gand enseller al labouradegou : « ne vez labouret gand tiez-koñverz Montroulez nemed dre gomision ha pa n’eus ket a houlennou gand an estrañjour e chomont dilabour. Re Landerne […] a labour kalz war o hont ». Goude 1763 e teu da veza, gand Berteleme Kerroz, 3de porz Bro-Hall e Bilbo, goude Naoned ha Baiona hag koulz lavared an hini nemetañ euz Breiz-Izel en trafik\nC’hoant o-deus ar heñverzourien ober koñverz gand an inizi. Naha a ra ar Feurm meur, kuitez da gaoud dispignou ha floderez, med tremenet e vez e-biou. E 1739-45, e kemer Jean Duthoya, asamblez gand ar re Surcouf ha keñverzourien euz Masilla ha Cadiz, lodennou war al Louis-Erasme hag a ra an trafik kuz en Amerika ar Su, a-benn digas piastred endro. Kaset e vez gwin d’an Antillez euz Bourdel ha trakika a reer briz-marhadourez. Dond a ra bigi euz an inizi e Landerne, 22 dindan 18 miz e penn kenta brezel Dieubidigez Amerika. Kaset e vez reou all da voruta en Douar nevez. En em stalia ar ra ar re Verduc e 1710 ha Villard e 1785 e Cadiz, leh-meur an trafik war zu Amerika ar Su. Ha kas a ra, paramantourien ‘zo, rederien-vor da peb brezel.\nOh ezporzia hag emporzia e sikour Landerne, porz a eil renk, rei buhez da ekonomiez Breiz. Oberiant eo e geñverzourien war dachenn ar hoñverz ar pez a laka a porz da jom emrenn e-keñver e amezeien. Dond a ra brezeliou an Dispah ha re Napoleon da drubuilla an trafik-ze.\nGanet e 1949, Jean-Pierre Thomin eñ noa studiet an istor, ar gwir hag ar brezhoneg e skol-veur Brest. Aotroù maer Landerne etre 1989 ha 2008, bet dilezet e kuzul departmant Penn-ar-Bed hag e Kuzul rannvro Breizh, e-lec'h ma oe savet gantañ ar politikerezh yezh. Doktor war an istor war lerc'h un dezenn skrivet war kenwerzh mor Landerne ha stag deus kreizenn an enklaskoù breizhek ha keltiek (KEBK)


Sine : Une Femme Douce | YA! Keleier e brezhoneg - kazetenn sizhuniek enlinenn\nKeleier » Levrioù, planedennoù, sine » Sine : Une Femme Douce\n12 / 02 / 2018 | Levrioù, planedennoù, sine, Sevenadur ha dudi | Commentaires fermés sur Sine : Une Femme Douce\nur film sevenet gant Sergei Loznitsa (2017)\nGant : Vasilina Makovtseva, Marina Kleshcheva (2e23)\nDiwallit mat, tudoù : mard eo dous ar vaouez evel ma lâr an titl, n’eo ket dous tamm ebed an endro lec’h m’ema. Lakaad a ra ar film-mañ an arvesterion diaez. Diaez e-pad ar film, ha diaez goude ar film. Setu Kafka en-dro, ha setu Fellini. Setu Stalin, setu ar goulag hag e enezeg deskrivet gant Solyenitsin, setu Dostoievski ive, pandeogwir ema bet savet senario ar film diwar un danevell bet skrivet gantañ, Krotkaia, An heni zous.\nEma ar Rusi Santel ur bed strobinelluz, gouest da gennig ar gwellañ hag an euzhusañ. A-venn e ta « ar maleur rus » he doa komzet Hélène Carrère d’Encausse diwar e benn ? Kuriuz memestra gweled ur vro gristen tremen ag ur relijiusted olleg d’un diktatouriezh e-mesk ar re derruplañ ar c’hantved tremenet, an heni derruplañ biskoazh marse pa seller douzh niver an dud a zo bet gwallgaset, malet, distrujet ganti. Ur film simuduz, a laosk gant an arvester goust an c’hwerw en e veg, hag atersoù war e spered.\nSetu ur vaouez, dilavar muioc’h eged dous marse, hag a resev en-dro ar pakad he doa kaset d’he gwaz bet toullbac’het en ur prizon pell mat er vro. Ha neuze e ta c’hoant dezhi da voned du-hont da weled he fried, ha da roiñ dezhañ ar boued hag an dilhad he doa lakaet a-gostez evitañ. Setu penaoz e krog he diskenn en ifern. An Ukrainian Sergei Loznitsa a ziskouez dimp disparl ur bed a zo bet anezhañ heb douetañs : n’eus nemed lenn oberennoù Svetlana Alexievitch petramant Levr du ar c’homunizm evid gouied n’eo ket faltazi hebkén. Ha setu perag ema direnkuz braz ar film-mañ. Rekiz e vehe d’an dud selled doutañ, ha prederiañ war an danvez. Evel ma lâre Berthold Brecht pa gomze ag an nazizm : Frouezhuz eo c’hoazh ar c’hof en deus ganet ar loen heuguz ! N’eo ket ag an nazizm e vez anw amañ, ha komunist e oa Bertold Brecht. Mez pa seller a-dost, ne oa ket kement-sen a ziforc’h etre stalinizm ha nazizm a-fed denelezh. Flastrañ a rae an daou sistem droedoù mab-den hag e respet hag e enor. Ha kopiet en doa Stalin meur a dra e mod-ober an nazïed.\nEn ur film arall savet gant an Iranian Mohammad Razoulof e 2017 (Un homme intègre) e klask ar sevener diskoueziñ perag e vez ataw tud é reniñ war ar re arall ha perag e chomont evel-se e penn an traoù, heb ma c’hell ar bobl en em zizober anezhe. Setu e respont : e-mesk ar bobl eh eus tud hag a c’hoari tre evel ar renerion. Ur bochad tud, mar n’eo ket an oll, a vourr é tapoud un tamm galloud ive, ha gant ar galloud ur bakschich bennag. A-benn ar fin n’eus kazimant den ebed hag a dal da vad douzh mistri ar vro. An heni a chom onest ha glan, hennezh a vez brevet gant ur sistem lec’h ma kav peb « sitoaian » e lod. Ne vehe ar gevredigezh nemed ur c’hraou-yér, lec’h ma chom he-hunan ur baourkezh polezig bennag, dibluet toud gant ar re arall, yarig ebed dindani he dehe gellet skoiñ war honnezh d’he zro evel ma ra an oll yér ganti he-hunan.\nEma ar Rusi hiziw é klask en em dennañ a-zindan ar goumoulenn zu-se a chom da ruzal a-dreist d’ar vro. Ha gelliñ a ray genel a-nevez ? Diaez da lâred, da soetiñ ema, evel-just, ha sinoù mad zo, daoust d’ar pezh a vez klevet. Mez arabad krediñ ema ar film-mañ a-zivoud ar Rusi hebkén : ema an absurdiezh, ar sotoni, ar feulster, ar fallentez traoù a gaver stank dre ar bed, beteg hon broioù, beteg ennimp. Da beb unan da ziwall neuze, ataw.


Bernabò Visconti hag e bried Beatrice della Scala.\nSkoed an tiegezh della Scala\nBezenskrivadur Beatrice Regina della Scala e Milano\nMonumant d'an daou bried Bernabò Visconti ha Beatrice della Scala\nDelwenn gant Bonino da Campione, Castello Sforzesco)\n1.1 He zud\n1.2 He dimeziñ\nKentañ bugel Mastino II della Scala (1308-1351) ha Taddea di Carrara (?-1375), e oa. He zad a oa aotrou Verona, Vicenza, Padova, Parma, Brescia ha Lucca. He mamm a oa merc'h da Jacopo Iañ, bet aotrou Padova, ha da Elisabetta Gradenigo. He zri breur, yaouankoc'h eviti, Cangrande II (1332-1359), Cansignorio (1340-1375) ha Paolo Alboino (1343-1375), a voe kenaotrouien Verona ha Vicenza o-zri, en 1351. He c'hoar Verde (?-1394) a zimezas da Niccolò II d'Este, aotrou kêr Ferrara.\nE miz Gwengolo 1350 e timezas da Bernabò Visconti, a oa o ren e kêr Milano, hervez un emglev diazezet abaoe 1345. He fried a laboure, war un dro gant e zaou vreur Matteo ha Galeazzo, evit Giovanni Visconti (1290-1354), arc'heskob Milano, vikel an impalaer hag aotrou kêr Milano.\nBevañ a reas Beatrice er palez San Giovanni in Conca, e Milano, gant ur pried a reas dezhi pemzek bugel en ur ober 25 bloaz.\nE miz Here 1354 e varvas Giovanni Visconti, ha setu an tri niz, Matteo, Galeazzo, ha Bernabò, deuet da vout kenaotrouien Milano. Eus tri fenn ar gouarnamant avat e varvas unan, Matteo, e Gwengolo 1355, ma ne chomasnemet daou. E miz Eost 1378 e varvas unan all, Galeazzo, ma ne chomas nemet unan ken, ha setu Bernabò e-unan o ren.\nRegina n'he devoa ket nemeur a levezon war vuhez kevredigezhel ha politikel Milano. Koulskoude, e miz Kerdu 1369, e kredas Bernabò fiziout enni gouarnamantoù korn-bro Lunigiana ha kêr Pisa, nevez kemeret gantañ.\nEn Mezheven 1370 edo gant Bernabò da goulz seziz Reggio Emilia, a oa dalc'het neuze Feltrino Gonzaga. A-benn ar fin e voe kemeret kêr, graet marc'had ha paeet un dic'haou , ha fiziet gouarn kêr gant Bernabò en he fried Beatrice.\nBeatrice, pawelas edo Bartolomeo II, bastard da Cansignorio, o ren war-lerc'h he breudeur, a c'houlennas lakaat he gwirioù hêrezh da dalvezout hag a lakaas seziz, en Ebrel 1378, war kêr Verona gant armeoù John Hawkwood ha Lucio Lando, condottiere e servij Barnabé. Pa voent trec'het ez eas gant he mab Marco da arsailhat kêr en miz Du 1378. En C'hwevrer 1379 e tilezas he gwirioù goude roetdezhi 440 000 florin hag ul leve bloaz a 2 000 florin.\nMonumant da Barnabé ha Beatrice Visconti\n(delwenn gant Bonino da Campione, Castello Sforzesco)\nGwelout ar pennad Cripta di San Giovanni in Conca er Wikipedia italianek.</ref> e Milano. Hiziv emañ he c'horf e-kichen hini he fried Bernabò er c'h-Castello Sforzesco.\nPemzek bugel he doe, pemp mab ha dek merc'h.\nTaddea Visconti (war-dro 1351-1381) a zimezas, en 1364, da Étienne III Bavaria, Dug Bavaria-Ingolstadt\nVerde (war-dro 1352-war-dro 1414), anvet diwar-lerc'h he moereb Verde della Scala, a zimezas, en 1365, da Leopold III Habsbourg, dug Stiria\nMarco (1353-1382) a voe aotrou Parma, a zimezas en 1367 da Isabella, merc'h da Frederig Bavaria-Landshut\nAntonia (1360-1405) a zimezas en 1380 da Eberhard III Wurtemberg\nBugale all en doe Bernabò gant maouezed all, serc'hed pe nann.\n↑ Feltrino Gonzaga (?-1374), mab da Lodovico Iañ Mantova hag aotrou Novellara, a oa trede pried Caterina Visconti, merc'h da Mateo II ha dre-se nizez da Barnabé.\n↑ En 1371 e voe prosez e kêr Reggio Emilia ouzh Gabrina degli Albeti, dre ma oa brudet da vezañ sorserez: hennezh eo ar c'hoshañ prosez sorserezh en Italia ha dihelloù ar prosez zo bet miret. Diwar neuzee teuas an an anv-badez Gabrina da dalvezout kement ha sorserez e skridoù Ludovico Ariosto, Straparola ha skrivagnerien all.\nAdtapet diwar « https://br.wikipedia.org/w/index.php?title=Beatrice_Regina_della_Scala&oldid=1821417 »\nDernière modification le 10 Gen 2019, à 12:18


Tamer[kemmañ ar vammenn]\nRet eo sevel frazennoù, er wikipedia-mañ evel er re all. N'eo ket ur geriadur war baper, ha lec'h zo forzh pegement. Bianchi-Bihan 29 Her 2008 da 05:38 (UTC)[respont]\nDael Unaniezh Europa[kemmañ ar vammenn]\nNe vefe ket gwelloc'h ober gant Parlamant Europa? Goulennet eo 40 gech memestra... Kae da wellout al liam-mañ. --Arko 29 Her 2008 da 16:16 (UTC)[respont]\nGwelloc'h eo dont da gomz amañ a-raok cheñch pennadoù. --Arko 30 Her 2008 da 15:38 (UTC)[respont]\nN'on ket sur m'eus komprenet tout an traoù, met n'eo ket grevus. Ar gwellañ vefe lakaat ho testenn en ar pennad Parlamant Europa, ha goulenn nullañ ar pennad Dael Unaniezh Europa amañ. --Arko 30 Her 2008 da 15:55 (UTC)[respont]\nPaouezit da lakaat Dael Unaniez Europa e pep pennad mar plij.--Arko 30 Her 2008 da 16:17 (UTC)[respont]\nKarl Voal[kemmañ ar vammenn]\nSell ouzh ar pennad Karl Voal mar plij. Anv mab-bihan Karl Veur eo. Charlez ar Moal zo un den all. A galon. Bianchi-Bihan 29 Her 2008 da 16:55 (UTC)[respont]\nImplij a rez "lodennek eus". E Geriadurig Hemon eo lodennek e, er Geriadur Istorel e kaver lodennek gant. Marteze e vije gwell ober gant "ul lodenn eus", ma'z eo ret. Me 'rafe gant "ur gontelezh e-barzh ar rannvro Midlands", ken eeun ha tra. Bianchi-Bihan 13 Du 2008 da 03:28 (UTC)[respont]\nRoll kumunioù Amamagn gevellet gant kumunioù eus Breizh[kemmañ ar vammenn]\nUn dra vat vefe rummata ar pennadoù savet ganit. --Arko 24 Du 2008 da 11:16 (UTC)[respont]\nPezh a rin...Hogen traoù zo n'on ket c'hoazh evit o ober. Strivoù a rin da beurzeskiñ doareoù Wikipedia. Talvoudus eo hep mar pa c'hellont hor mirout a adober pennadoù bet savet en a-raok. Gwelet 'm eus da skouer, goude bezañ savet ar pennadoù Kornôg Sussex, Reter Sussex, Surrey, e oa dija pennadoù East Sussex, Kontelezh Surrey... Meven 24 Du 2008 da 11:42 (UTC)[respont]\nYa, gallet a rez lakaat ar pezh toa skrivet er pennadoù a oa dija anezho. Kalon vat dit! --Arko 24 Du 2008 da 12:20 (UTC)[respont]\nKontelezhioù Bro-Saoz[kemmañ ar vammenn]\nA-hend-all ne gomprenan ket perak e rez gant ar ger "lodennek" er pennadoù-se. "Bezañ lodennek en un dra" a dalvez, hervez ma geriadurioù, "kaout ul lodenn en dra-se", "kemer perzh en dra-se" (lodennek zo troet "participant" er Geriadur Istorel). Soñjal a ra din e fell dit lavaret emañ ar c'hontelezhioù-se e-barzh rannvroioù. An doare eeunañ moarvat a vefe skrivañ "emañ ar gontelezh e (pe e-barzh) ar rannvro...", evel ma kinnig Bianchi-Bihan amañ uheloc'h. A galon, --Llydawr 25 Du 2008 da 23:07 (UTC)[respont]\nN'eo ket ret lakaat bep tro : Kelliwik lec'hiet e Kernev-Veur ! Kelliwik e Kernev-Veur zo kalz gwelloc'h brezhoneg. Din-me. Hag ober ri evel a gari. Bianchi-Bihan 24 Kzu 2008 da 16:23 (UTC)[respont]\nDiwar-benn ar rummadoù (adarre)[kemmañ ar vammenn]\nMeven 10 Gen 2009 da 15:58 (UTC)[respont]\nSabir[kemmañ ar vammenn]\nNe gavan ket dereat e rafes dismegañs ouzh ar vrezhonegerien a labour amañ, hag a oar skrivañ difazi, dre ober sabir eus ar brezhoneg, war zigarez ne blij ket dit un doare da gaozeal ha n'eo ket da hini. Bianchi-Bihan 5 Mae 2009 da 16:50 (UTC)[respont]\nMeven 6 Mae 2009 da 06:40 (UTC)[respont]\nDael ar Rouantelezh Unanet[kemmañ ar vammenn]\nSalud dit ! Ne ran fae war hini ebet eus al labourioù zo bet graet evit ar brezhoneg, na war labour SADED na war al labourioù all. Displeget em eus dija, war bajenn gaozeal ar pennad Parlamant Europa (Dael Unaniezh Europa, ma kerez) perak e kavan gwelloc'h ober gant "parlamant", ur ger anavezet-mat e brezhoneg abaoe kantvedoù. Netra muioc'h. Evit da bennad Dael ar Rouantelezh-Unanet, din da c'houzout, ne'm eus ket cheñchet an titl anezhañ. Ne'm eus graet nemet krouiñ un adkas a roy an tu d'an dud a glasko Parlamant ar Rouantelezh Unanet da gavout ar pennad. A galon, --Llydawr 15 Mae 2009 da 16:31 (UTC)[respont]\nUn ali: []. Bianchi-Bihan 17 Mae 2009 da 02:11 (UTC)[respont]\no vezañ neuze rannet etre e vibion: n'haller ket dispartiañ bezañ ha rannet gant un adverb. A galon. Bianchi-Bihan 27 Mae 2009 da 12:22 (UTC)[respont]\nPedet out, ebvel an holl re genlabourerion/ezed all evel-just ha dreist-holl are re bet labouret war an dachenn resis-mañ, da reiñ da ali amañ. A galon, Neal (Kaozeal) 7 Mez 2009 da 15:01 (UTC)[respont]\nDa skrivañ a ran evel merour evit da lakaat war evezh. N'eus bet kemeret diviz da vat war an dachenn-mañ c'hoazh met evel merour em eus kemeret un diviz da c'hortoz evel m'emañ displeget amañ. Ne dalv ket dre ret m'eo hemañ an diviz a vo lakaet e plestr da vat da c'houde hervez ali ar genlabourerion a fell dezhe reiñ o soñj diwar ar c'hraf-mañ, met keit ha ne vo ket bet tizhet ur c'hememglev a-stroll e ranko an holl doujañ ouzh an diviz da c'hortoz, bet kemeret evit mont e-bioù d'ur brezel-embann. Kemeret eo bet an diviz-se ganin o toujañ ouzh ar boazioù aliesañ a gaver war ar raktres-mañ betek-hen war tachennoù heñvl ha n'eo ket war diazez ur varnadenn bersonel o tennañ da boell an eil sav-poent pe egil, rak evel merour n'em eus ali ebet da reiñ. Ma vo kemmet c'hoazh ur pennad all ganit o lakaat an destenn en ur yezh estreget ar brezhoneg pe c'hoazh o kemmañ an titl pe c'hoazh o sevel pennadoù nevez gante titloù na doujont ket ouzh an diviz da c'hortoz o tennañ da implij ar stummoù kembraek orin e ranko bezañ prennet da gont ganin e-pad ur prantadig. Neal (Kaozeal) 7 Mez 2009 da 15:01 (UTC)[respont]\nSavet eo bet ganin ur c'hinnig evit boulc'hañ gant an argerzhadur evit dilenn merourion/ezed nevez . Pedet out da reiñ da ali war ar bazenn gaozeal stag ouzh ar c'hinnig-se (amañ) diwar-benn ar c'hraf kentañ a denn d'an doare ma ranker lakaat anv unan bennak evel kannad/ez evit dont da vezañ merour/ez. Ur wezh sklaeraat ar bazenn gentañ-se ha tizhet ur c'henemglev ledan e vo tu da vont pelloc'hig o tigeriñ ar argerzhadur da vat o pediñ digant an implijerion/ezed lakaat o anv pe anv unan bennak all evit gallout mouzhiañ diwar ofenn da c'houde. Da achuiñ neuze e vo ret da c'houde dont a-benn d'ur c'henemglev diwar-benn mont-en-dro ar vouzhiadeg hec'h-unan a-raok stagañ ganti da vat. Neal (Kaozeal) 30 Eos 2009 da 19:41 (UTC)[respont]\nPediñ a ran ac'hanout evel merour ma'z on da chom a-sav da gemmañ "lec'hienn ofisiel" evit "load kefridiel" evel m'ac'h eus graet en nouspet pennad rak daoust ha ma c'hell an implijer/ez-mañ'n-implijer/ez kemmañ-digemmañ danvez ar penandoù e rank hen ober evit o reizhañ pe evit o finvidikaat ha n'eo ket evit eilpennañ dibaboù termendurel. Eilpennet eo bet ar c'hemm-se bet kaset da-benn ganit. Gwell e vefe leuskel anezhañ evel m'emañ bremañ dre ma n'eus reolenn ebet ma rankfe bezañ kemmet, rak a-hendall e ranko bezañ stanket da gont ouzhit. A galon, Neal (Kaozeal) 7 Gwe 2009 da 16:14 (UTC)[respont]\nMeven 9 Gwe 2009 da 12:53 (UTC)[respont]\nNa glañv na varv - traoù all dober nemetken. Ne vern e gwirionez gant piv eo bet krouet ur pennad, rak n'emañ ket an oberor/ez kentañ perc'henn/ez warnañ, daost ha ma c'heller mnt e daremred gantañ/i mar fell da unan bennak kemmañ traoù a-bouez. Betek-hen eo bet graet war r wikipedia gant "lechienn ofisiel", anavezet d'am soñj gant ar darn vrasañ, hag evel-hen e vo graet dre voaz betek ma v bet kemeret un dviz kontrol mar bez ezhomm. Ne gemmin ket an diviz bet kemeret ganin. Ret e vo dit goulenn ali ouzh ar verourion all. A galon, Neal (Kaozeal) 9 Gwe 2009 da 13:10 (UTC)[respont]\nStanket[kemmañ ar vammenn]\nSiwazh din em eus ranket serriñ da gont e-pad ur prantadig, amzer dit da sioulaat un tammig. Lakaet out bet war evezh dija ha bremañ ec'h ez da gununjenniñ implijerion all o skrivañ "Va fajenn-kaozeadenn eo. Ar wiz tev n'he deus netra d'ober eno"(). Re 'zo re. Betek goût ivez, n'out ket te perc'henn na war ar pennadoù bet boulc'het ganit pe labouret warne ganit na zoken war da bajenn-gaozeal te e gwirionez, rak an holl bajennoù-kaozeal a zo rannoù eus ar raktres en e bezh ha n'eo ket gwir ma c'heller ober ar pezh ac'h eus c'hoant gant ar bajenn-se. War a welan ec'h eus kavet mat lakaat da anv war ar renk evit dont da vezañ merour: ha sur out ec'h ouzez mat a-walc'h e gwirionez penaos ec'h a en-dro ar wikipedia. Stanket eo bet da gont e-pad ur sizhunvezh, amzer dit da brederiañ ha da adlenn ar pennreolennoù. A galon, Neal (Kaozeal) 10 Gwe 2009 da 10:56 (UTC)[respont]\nKrediñ a reer e c'hellfe bezañ implijet ar gont-mañ evit margodenniñ. Difennet groñs eo margodenniñ ha goulennet eo bet gwiriekaat IP ar gont-mañ. Stanket e vez diouzhtu ha da viken an holl gontoù implijet evit margodenniñ hag an IPoù liammet oute. Neal (Kaozeal) 13 Gwe 2009 da 08:48 (UTC)[respont]\nStankadenn nevez[kemmañ ar vammenn]\nKenlizher bet skignet gant Meven[kemmañ ar vammenn]\nRespont d'ar c'helc'hlizher bet embannet gant Meven[kemmañ ar vammenn]\nTrawalc'h gant ho tagadennoù. N'on ket Bianchi-Bihan. Lennit ar pezh zo bet degaset ganin, c'hwi welo splann an diforc'hioù yezh a vez etrezomp. Klaod. Kadbzh 14 Her 2009 da 15:38 (UTC)[respont]\n'Rez ket bil. Stanket eo bet e gont da viken (sur-mat e klasko krouiñ reoù all...). Ya, skuizhus-tre eo bezañ taget dizehan evel-hen. Me 'gvfe din e vije bet sklaer a-walc'h diouzh hon doare bezañ hag an dizemglevioù 'zo bet etrezomp ne oa ket me ha Bianchi-Bihan an hevelep den, daoust ha ha c'hellomp dont a-benn d'hon c'henemglevet war dachenn-pe-dachenn. Ha ken sklaer all ec'h eo tud disheñvel B-B ha te... Ar gwir o deus an implijerion/ezed da implijout lesanvioù, ha n'eus netra da lâret p'o greont. Diouzh ma zu-me, avat, eo sklaer-kenañ piv on-me. Neal (Kaozeal) 14 Her 2009 da 16:03 (UTC)[respont]\nMe 'zo a-du ganeoc'h. Me 'zo skuizh gant kemenadennoù Meven. C'hoant am befe displegañ un nebeut traoù. Lavaret en deus e saven a-du gant tuad B-B (da gentañ penn n' ez eus ket eus tuadoù, ni 'zo holl kenlabourerien, hag ouzhpenn n'eo ket wiki ul lec'h emgann) dre ma 'z hon bet evit skarzhañ Meven eus ar votadeg goude e emzalc'h. Tu 'zo bezañ kemeret un diviz hep bezañ evit un tu pe unan all. Pa 'm boa respontet-se e oa just un afer a boell, ne vezer ket merour pa ne vez ket an emzalc'h a zere. Meven paouez da lakaat reuz war wikipedia, un dachenn frank hag evit an holl eo, un dachenn labour (ha plijadur ivez a-wechoù) ha n'eo ket ul lec'h tabut. --Y-M D 14 Her 2009 da 16:39 (UTC)[respont]\nGouzout a ra Meven piv eo an dud, neuze ne lavar se nemet evit c'hoari e abostol hagar stourmer evit ar frankiz, "dieuber ar wikipedia" emezañ. Goulenn a ray sikour ar C'hallaoued da zieubiñ ar vro gante? Gwelloc'h paouez gant ar gaoz-se amañ e pajenn merzher ar frankiz, ha kendelc'her el lec'h dereat nemetañ zo dre amañ: en davarn. Bianchi-Bihan 15 Her 2009 da 04:22 (UTC)[respont]


Zinaida Gippius, poltredet gant Leon Bakst , 1906.\nZinaida Nicolaevna Hippius ( Зинаи́да Никола́евна Ги́ппиус e ruseg), a oa ganet d'an 8 a viz Du 1869 e Beliov, marvet d'an 9 a viz Gwengolo 1945 e Pariz, a oa ur varzhez rusek.\nE 1889 e timezas d'ar skrivagner Dimitri Merejkovski. A-du e oa gant e vennozhioù-eñ, ha lesanvet e voe « ar Sorserez » gant Leon Trotski. Gant ar skrivagner Dimitri Philosophoff e rejont tiegezh a dri, a lakaas an teodoù da vont en-dro.\nEvel he fried e voe plijet o welout renad an tsar o kouezhañ en e boull gant Dispac'h miz C'hwevrer, met kas he doe ouzh ar volcheviked hag ouzh o Dispac'h miz Here. E 1920 e tivroas gant he gwaz, da Bologn da gentañ, da Bariz goude, hag eno e chomjont betek o marv.\nSkrivañ a reas un deizlevr diwar-benn ar bloavezh 1919 e Petrograd. Darnoù zo bet embannet e galleg haganvet Journal sous la terreur (Anatolia, 2006).\nBeziet e voe e-tal he fried e bered rus Sainte-Geneviève-des-Bois, en (Essonne).\nOberennoù e galleg[kemmañ | kemmañ ar vammenn]\nLe Tsar et la Révolution, 1907 (gant Philosophoff ha Merejkovski)\nLe Règne de l'Antéchrist, 1922 (gant Philosophoff ha Merejkovski)\nDarnoù eus an Deizlevr ha pennad db he buhez\nAdtapet diwar « https://br.wikipedia.org/w/index.php?title=Zinaida_Gippius&oldid=1819763 »


diwan-kup-transrabine, profil chez Overblog\nProfil de diwan-kup-transrabine\n« Lakaat ur skritell 4m X 3m da vout livet get ur c'hlasad skolajidi hag he fegiñ dre hanterouriezh ur stal a-vicher en ur lec'h a-zevri. » Setu soñj dibar ar livour ha skritellour Gildas Flahaut, anavet anezhañ evit e skritelloù a-zivout « Sizhun ar Mor-Bihan ». “ Faire peindre une affiche 4mx3m par une classe de collégiens et la faire\nPlijadur 'neus bet war an dour ha war ribloù Porzh Gwened disul evit an Diwan-Kup-Transrabine 2011 daoust d'ar glav ! En un aergelc'h a-feson eo bet ar redadegoù ha setu an disoc'hoù : Evit an "Defi ar skolajoù" (ur skolajiad, ur gerent, ur c'helenner) - aet eo ar maout gant Skolaj Diwan ar Mor-Bihan (Konan De Parscau-Malard,Eugène Riguidel, H\nDemat deoc'h / Bonjour Ema devezh an eil Diwan-Kup-Treuzrabin é tostaat. Razh an dud àr ar pont da gas ar raktres da benn : roll ar redadegoù hag aozadur ar c'henstrivadegoù, ar buheziñ (sonerezh ha c'hoarioù), ar boued, hag ar c'hentelioù palroeñviñ evit ar skolajidi 4vet klas Skolaj Diwan Gwened. Ar re-se a grogay ar miz-mañ. Aozet e vo\nDigarezit tudoù, met ur skoulm a zo e-barzh ar gemenadenn hon eus embannet tuchant ! An displegadenn evit an enskrivadurioù a vo embannet en-dro un tamm diwezatoc'h ! Excusez-nous pour les problèmes de téléchargement des fichiers d'inscriptions ! Un nouveau message vous sera envoyer ultérieurement !\nPleustradegoù Entrainements Arru kourz ar pleustradegoù evit skolajidi Skolaj Diwan Gwened, o c'helennerion hag o c'herent ha mignoned. 4 abadenn a vo d'an 6,7,,13 ha 14 a viz Mezheven etre 10,00 ha 12 .00 Dalc'het e vo betek 2eur g.m. Evit ar re a garehe donet da bleustriñ. Oc'hpennet hon eus an 2 (9e-12e) an 8, 9 ha 15 (2e-5eur) ma tay tud da\nDegouezhet eo respont ti-kêr Gwened. A-du eo Kuzul-kêr Gwened ma vo savet an eil abadenn ag an Diwan-Kup-Treuzrabin, a-benn an 16 a viz Mae 2013 dirak porzh bageal Gwened (dirak ar greizenn roeñverezh) Ça y est, la réponse de la mairie de Vannes est arrivée. Le conseil municipal s'est déclaré favorable à l'organisation de la deuxième édi\nDigoret eo an enskrivadurioù evit redadegoù an Transrabine ! Evit lakaat ho anvioù evit unan pe meur a redadegoù eo ret deoc'h pellgargañ ha moullañ ar fichennaoueg .PDF a glot gant ho choaz, leuniañ ar follenn ha kas anezhi en-dro da Patrice Naegele (e chomlec'h a zo war ar paper). Evit kavout ar fichennaouegoù klikit amañ 5 euros eo priz\nNi a garfe trugarekaat Florence Arthaud, Melaine Favennec hag a zo chomet ganeomp a-hed an devezh, an holl dud a youl vat : ar gelennerien paolroeñvat, ar re a oa war an dachenn da 8e da vintin ha da 11e da noz evit staliañ ha distaliañ an traoù, ar sonerien, ar ganerien, ar re a oa a-dreñv ar c'hontouer pe ar pilligoù, tud penn ar redadegoù


c'hoant bras - Wikeriadur\nSavet diwar c'hoant ha bras.\nbezañ c'hoant bras\nE feson oa c'hoant bras da lakaat ar graban war an aotrou Poullaouek, [...]. — (Lan Inizan, Emgann Kergidu 1, Brest, 1877, eil emb. Al Liamm 1977, p. 156.)\nkaout c'hoant bras\nHag en doa ur c'hoant bras d'he digoriñ. — (Fañch an Uhel, Kontadennoù ar Bobl/3, Al Liamm, 1988, p. 45.)\n— C'hoant bras am befe, emezi, da c'houzout abalamour da betra n'hoc'h eus biskoazh graet d'an taolioù treiñ, lammat pe gorolliñ em zi. [...]. — (Jarl Priel, An Teirgwern Pembroke, Al Liamm, 1959, p. 15.)\nPer Kemener en doa c'hoant bras da ziskenn e kêr, rak skuizh oa, ha n'en doa bet, eveldon-me, abaoe ar mintin, nemet un tamm bara ha kig, hag ur banne dour fresk eus a ur feunteun. — (Lan Inizan, Emgann Kergidu 1, Brest, 1877, eil emb. Al Liamm 1977, p. 54.)\nAdtapet diwar « https://br.wiktionary.org/w/index.php?title=c%27hoant_bras&oldid=322316 »\nTroiennoù anv-kadarn brezhonek\nKemmoù diwezhañ degaset d'ar bajenn-mañ d'an 20 Gwe 2021, da 08:43.


Pajenn:Le Clerc - Ma beaj Londrez, 1910.djvu/104 - Wikimammenn\nPajenn:Le Clerc - Ma beaj Londrez, 1910.djvu/104\ntal sart d’ean, liou ar vadelez war e zremm : c’hwel aze an hini a zell outan breman ar 6 pe 7 mil den a zo kouchet e-barz an iliz-veur. Daouzek vla ha tri ugent ec’h ê, ha ne rofe ket an nen d’ean ouspenn tri-ugent. Evit besteod nan ê ket : distagan reiz a ra ar girio a lavar d’imp, hag, o vean ma komz en latin, e c’hell ar veleien hen heuilh bep mac’h a war rôk : Ar re-all n’int ket evit hen kompren, da vihanan, an darn vuian anê. N’eus fors : ne skwizont ket ouz hen silaou dre ma oar c’hoari gant e vouez evel gant eur muzik. Evurusoc’h memes tra ar re a c’hell intent ervat e gomzo. Pez a ra eo displegan hiroc’h lizer an Tad Santel ar Pab : hen kemer a ra, koulz laret, evel steuen. Mes pebez labour ! Peadra da lakat kalono an oll, ha dreist-oll kalono ar Zôzon ac’h intent anean, da neuial en eur mor a zudi.\nEn e c’houde, e seblant e vefe kerse gant an nen silaou eur prezeger-all. Ha koulskoude, ’n eus ket a-boan an Otro ’n Arc’heskob Bourne o stagan outan, pan ê savet d’e dro er gador, daoulagad ha diouskouarn an oll. Bean an neus eur vouez sklêr ha c’hwek. Gwir eo e komz en zôzneg, ha dre-ze e tap ma spered nebeud a dra eus ar pez a lavar. Mes adaleg an de warlerc’h d’ar beure e kave an nen steuen e brezegen er gazetenno, hag, o vean m’eo êzet a-walc’h ar zôzneg skrivet da gompren, e c’hallen neuze ouz o lenn, kaout ma digoll.\nKomzo a drugare, emichans, a deu gant an arc’heskob, trugare evit an Tad Santel, trugare evit e gannadour, trugare ’vit an eskibien ha ’vit kement hini an neus kemeret ar boan da brienti ar c’hendalc’h pe da zonet d’hen darempredi. Eun girig bennak an neus bet ive evit eun toulladig protestanted a glask enebi ouz ar c’hendalc’h, war\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/104&oldid=109547 »


Penaos a vez lavaret ganeoc'h : tud bet ganet pe o chom e lec'h bennak ?\nSujet: Penaos a vez lavaret ganeoc'h : tud bet ganet pe o chom e lec'h bennak ? Lun 18 Mar 2013 - 20:40\nMe 'zo bet ganet en Ar Roc'h Derrien, gwelloc'h an(ave)zet gant tud tro war do : Ker Roc'h, pe Ker ar Roc'h.\nEwit komz deus eun den bet ganet pe o chom en Ar Roc'h, e vez laret : Roc'hard. Liester : Roc'hiz\nEwit merched a vez laret : Rochardez / Rochardezed\nMet, alies a-walc'h, a vez komzet ivez : Paotr ar Roc'h, Paotred ar Roc'h, Merc'hed ar Roc'h, hag evel just : Tud ar Roc'h.\nTro war dro, an dud 'zo anvezet : Peuridiz, Langoadiz, Pradiz, Kavaniz, Lannuoniz, etc ...\nPenaoz a vez la(var)et en o pro ?\n- Landregeriz : tud Landreger\n- Kastell-Paol ?\n- Brestiz : tud Brest (même)\n- Douarneniz : tud Douarnenez\n- Kemperiz : tud Kemper\n- Gwenediz = tud Gwened\n- Naonediz = tud Naoned\n- Roazhoniz = tud Roazhon\n- St Malo = Maloueniz ?\n- St Brieg : tud Sant-Brieg ?\nhag ewit ar barrezioù all ? penaoz 'man kont ? Tud Karaez, Tud Pondi, Tud Kastellin ... etc ?\nSujet: Re: Penaos a vez lavaret ganeoc'h : tud bet ganet pe o chom e lec'h bennak ? Mar 25 Juin 2013 - 9:54\nSetu ar pezh ni boe klevet get Yann Gerven, ba un devezh-studi :\nAnoioù tud en -iz : Leoniz, Breizhiz,... (= les Léonards, les Bretons)\nPlougastelliz, Loperc'hediz, Buladiz, Grasis....\nLangristiniz, Arvoriz... (e Plougastell, trouz an daou gloc'h e tour chapel Langristin : Langristiniz, laeron lann ! ha : 'Giz ma 'z int ez int, giz ma 'z int ez int !)\nAtlas Yann an Du, kartenn 006 : 3/4 eus parrezioù Leon ha re Treger a ro un anv lies en -iz evit o farrezianiz. E Kernev : Kantonioù Daoulaz (Loperc'hediz, Lannurvaniz...), an Uhelgoad (Berrieniz...), Kallag (Sant-Serveziz, Maeliz), ar Gornaoueg pellañ : Kraon, ar C'hab. E Gwened : bord ar mor : Houadiz, Belziz...\nMod arall e veze lâret : tud.....\nSujet: Re: Penaos a vez lavaret ganeoc'h : tud bet ganet pe o chom e lec'h bennak ? Mar 25 Juin 2013 - 10:56\niz, is (lat. ensis),\n(Yezhadur ar gwenedeg (1902?), Gwilhevig & Gov, p. 144)\nYezhadur Arzhur ar Bayon (1878 ), p. 12 :\nGuenedis, Alréis, Krahis, bourhis, mezis, keris.\n(= Gwenediz, Baodiz, Alreiz, Krac'hiz, bourc'hiz, maeziz, kêriz)\nL. Bihannic, HY 105 (1975) p. 58:\n"Tud Landeda a zo anvet Lanniz Teda pe Landiz Teda."\nSujet: Re: Penaos a vez lavaret ganeoc'h : tud bet ganet pe o chom e lec'h bennak ? Sam 21 Déc 2013 - 10:15\n(Treger vihan?) ruis [= ruiz] habitants d'une rue\nErnault > Bihan > HY 276 p. 31\nDernière édition par jeje le Mer 25 Juin 2014 - 10:48, édité 1 fois\nSujet: Re: Penaos a vez lavaret ganeoc'h : tud bet ganet pe o chom e lec'h bennak ? Mer 25 Juin 2014 - 10:44\nGroaiz / grwaji:s / : les / des Groisillons\nbourc'hizieniz (tud ar vourc'h, distaget: bourc'hiji:nis )\nKervedanaez, -enn (habitant(e) de Kervedan)\nGroaiaez, -enn (Groisillon(ne)\nKarladaez, -enn (habitant(e) de Kerlard)\nKonkaez, -enn (Concarnois(e) , > liester *Konkiz\n-ad a zo eta : -aez.\nSujet: Re: Penaos a vez lavaret ganeoc'h : tud bet ganet pe o chom e lec'h bennak ? Ven 23 Jan 2015 - 22:32\n"Pradiz" 'larez te evit ar reoù 'zo 'ba 'n Prad o chom ? Mank 'ra un dra bennak aze ! N'eo ket digouezhet din klevet lârout "Pradiz" hep ur ger da heul poatr ! Lorc'h eo an hini eo ! Pradiz lorc'h !\nSujet: Re: Penaos a vez lavaret ganeoc'h : tud bet ganet pe o chom e lec'h bennak ? Lun 26 Jan 2015 - 16:42\nYa, met aze n'eo ket nemet (e)ul lezanv, pe (e)ur adanv, 'blam kalz a lorc'h enno ( 'vel re ar Roc'h !) sur-awalc'h, 'vel 'vez laret Kaouaniz Bouji, marteze 'blam ar re-mañ vijent chomet war lec'h gant ar goulou elektrik !?\nSujet: Re: Penaos a vez lavaret ganeoc'h : tud bet ganet pe o chom e lec'h bennak ? Lun 26 Jan 2015 - 17:03\nMe a lâre se espres-kaer, d'ober goap un tamm. Ya ar re ar Roc'h 'int kontet lorc'h ivez.\nKawan Bouji 'meus klevet me. An hini 'na lâre se din ne oa ket kat da lârout dam bra 'oa lâret evel-se, evel ordin. Lâret 'vez bern traoù hep goût deus pelec'h emaint o tont, ken kozh eo e-kichen an oad un den.\nKlevet 'ma gant Daniel Giraudon penaos an dud 'oant deut da lârout se da vên 'oa ur fabrik boujiennoù 'ba ar barrouz-se. Ne oaran ket hiroc'h.\nSujet: Re: Penaos a vez lavaret ganeoc'h : tud bet ganet pe o chom e lec'h bennak ? Dim 31 Mai 2015 - 18:46\nLes sénans (TBIS) disent:\nKabiz p179 : Capistes\nGoianiz (Gwaieniz) p150 : gens d'Audierne\nKamelidiz, ar C'hamelidiz p183 : Camaretois\nKonkiz, ar C'honkiz p203 : gens du Conquet\n(pas: *ar Gamelidiz, *ar Gonkiz)\nFormes avec l'article: influence du français ?\nSujet: Re: Penaos a vez lavaret ganeoc'h : tud bet ganet pe o chom e lec'h bennak ?


Daou vab ar pesketaer - Wikimammenn\n◄ Fañch an Uhel\nUr wez a oa, ur wez a vo,\nEwit rei roll d’ann holl gaozo.\nUr wez a oa ur Pesketaër koz, hag a oa dougeres he vroeg. Un abardez ec’h arruas er gèr ha n’hen defoa tapet netra. He vroeg a c’hoantaas debri pesked, hag a renkas retorn d’oc’htu d’ann aod. Teurel a ra he roejo, hag a tigass gant-hanur pesk ar c’haera. Ma oa stad en-han : — Brema bepred, a lare d’ehan he-unan, am bo peuc’h digant ma groeg. — Met setu pa oa kregi er pesk, heman a em laka da brezeg, hag a làr d’ehan : — Pa vin marw, ro ma c’hig da debri d’as groeg ; ma c’halon hag ann dour en pehini a vin bet gwalc’het, d’as kazek, ha ma bouellou ha ma skevend d’as kiez. — Ma oe souezet braz ar Pesketaër o klewet ur pesk o prezeg evel un den ; biskoaz n’hen defoa gwelet kement-all. Laret a reaz : — Ober a rinn. — Hag a teuas neuze d’ar gèr. —\nPa arruas, a laras d’he vroeg : — Me ’vad am euz tapet eur pesk kaer ! sellit, groeg, pebeuz da besk ! —\n— Ia ’vad ; rèd eo lakaad anehan da boazad.\n— Ma ouvefac’h peira hen euz laret d’in ?\n— Piou ? ar pesk ?\n— Ia, ar pesk.\n— Petra hen euz làret eta ? —\n— Rei he gig d’ac’h da debri, he galon hag ann dour a vo bet o walc’hi anehan, d’ar gazek, hag he vauellou hag he skevend, d’ar giez.\n— Rèd a vô ober evel ma hen eûz làret.\n— Hag a zo mad ! a laras ar Pesketaeër ; pep a ebeul ha pep a gi da bep-hini ma bugale.\nAnn daou baotr a deue mad. Pa oent digwet gant ann oad a bemzek pe a c’houezek vioaz, a laras unan an-he a oa skuiz er gèr, hag a renkje mont da vale-brô. Kaer ho defoa hen pedi da choum er gèr, he dad, he vamm hag he vreur, na dalvee ket, rèd a oa hen lezel da vont. Met a-rok a laras d’he vreur mont bepbeure, kerkent ha ma savje, da skei un tol kontell en troad ul loreenn a oa er jardinn, ha pa deuje gwad gant-han, neuze a vije marw ; met bete neuze n’hen dije ket ezomm da gaout morc’hed gant-han. —\nMont a ra en hent, gant he varc’h hag he gi. Bale a ra kement ha ker-bihan, ma tigwez iwe en ur vali gwez-dero braz, ur vali hirr-hirr. Mont a ra beteg ar penn, hag a wel ur c’hastell kaer. Skei a ra war ann or. Digoret eo d’ehan. Goulenn a ra ha na euz ezomm a vewel a-bed. Kommerret eo da baotr marchosi. Dre ma oa ur paotr stummet mad, akuit en he labour, hag ur paotr koant iwe, a plije kaer d’ann Otro ; hag he varc’h hag he gi a blije d’ehan iwe. Met mui a plije c’hoaz da verc’h ann Otro, un dimezell iaouank ar c’hoanta. Kement a reaz o plijout d’ehi, ma oent dimét hag eureujet a-benn ur bloaz.\n— Ato, emezhi, euz ann tu-se ar c’hastell a zo ur porz leûn a loened benimuz, aered, sourded, touseged hag a bep-seurt amprefaned.\nSetu diwar neuze na ree nemet sonja er porz-se, hag hen defoa ur c’hoant vraz da vont da welet he-vran ha gwir a oa laret d’ehan. Un de pa oa o vale en tu-se ar c’hastell, gant e varc’h hag he gi, (he vroeg na oa ket gant-han ann dro-se), — o tremen abiou ann or, a laras : — Rèd eo d’in gweled petra a aze. —\nSkei a ra war ann or. Digorret eo kerkent gant ur vroac’hig koz, pini a lar d’ehan : —\n— De-mad d’id, ma mabig ; deut oud d’am gwelet eta ?\n— De-mad d’ac’h, mammig koz.\n— Hast buhan dont ebars, ma tiskouezinn d’id ann treo kaer a zo ama. Sell aze diou chadenn da staga da varc’h ha da gi.\n— Deuss ganen brema, mabig, ma tiskouezinn d’id ma c’hastell ; deuss da welet ann holl dreo-kaer am euz me ; biskoaz na t’euz gwelet kement-all. Eomp da genta da welet ar vilinn-aotenno.\nPa oent e kichenn ar rod vraz, goloët holl a aotenno : —\n— Sell, mabig, kaera da dra ! Laka da benn dre aze, em bleg un tammig, ewit gwelet gwelloc’h.\nPa oa sellet en toull, hep sonja en drouk, ann Diaoules koz a voutas anehan war ar rod, hag a koueas d’ann traon draillet ha malet evel brenn-heskenn ! —\nHe vreur, a oa chommet er gèr, ac’h ee bemde da gontella troad al loreenn, hag evel na deue ket a wad gant-han, a lâre bep-tro : —\nDoue ra vo meulet, beo eo c’hoaz ma breurig !\nMet allas ! ar beure-se, kerkent hag hen doe roët he dol-kontell, a tilampas ur bouill gwad : —\nMarw eo ma breur kez, siouas ! a laras kerkent.\nHag hen raktal da gavoud he dad, o oela, ha da laret d’ehan : —\n— Allas ! ma zad, marw eo ma breur paour !\n— Ha penoz a ouzoud te se ? —\n— Laret hen defoa d’in, a-rok mont kuit, mont bep-beure da skei un tol-kontell en troad al lorenn a zo er jardinn, ha pa deuje gwad ganen, neuze a vije marw. Allas ! ar beure-ma, kerkent hag am euz skoët al loreenn, a zo dilampet ur bouill-gwad ! Ma breurig paour a zo marw ! Rèd eo d’in mont brema d’hen klask, ha na baouezinn a vale, nag en noz nag en de, ken am bô kavet anehan ! —\nKaer ho defoe he dad hag he vamm goela hag hen pedi da chomm er ger gant-he, en ho c’hozni, na dalvee ket ; mont a ra en hent, gant he varc’h hag he gi, evel egile. Bale a ra, bale a ra, kement ha ken buhan ma tigwez iwe er memeuz bali gwez-dero evel he vreur. Skei a ra war dor ar c’hastell, ha kerkent ez eo digorret d’ehan. Pa hen gwell o tont er porz groeg he vreur, a tiskenn buhan-ha-buhan euz he c’hambr, hag a teu da lampad en he gerc’henn, o laret : —\n— Arru ’oud eta, ma fried kez ! Jezuz ! vel am euz bet nec’hamant ganid ! Aoun am boa a vijes êt er porz a-dre ar c’hastell, rag a-c’hane na retorn den.\nEm gollet a oann er c’hoad, na ouzon penoz ; met n’am euz bet droug a-bed.\nSetu joa vraz er c’hastell, a greiz ma oa glac’haret ann holl.\nPa oa deut ar c’houlz , a koanjont asambles, ha goude a pignjont ho daou da ho c’hambr, ewit mont da gousket. Met a-rok mont er gwele, heman a lakaas he gleze noaz etre-z-he ho daou.\n— Daoust petra a zo kaoz d’ehan da ober se ? a lare en-hi ic’h-unan ar vroeg, souezet.\n— Perag ? met laret am euz d’id c’hoaz ; na t’euz ket a sonj eta ? —\n— Nann sur ; ankouet am euz.\n— Ma ! me a laro did c’hoaz : — En tu-se ar c’hastell a zo ur porz leun a aered, sourded, touseged, holl amprefaned benimuz, ha loened-all falloc’h c’hoaz hag ann hini a afe eno, na zistrofe bikenn.\n— Aze, — a lare en-han he-unan, a renk bea ma breur, ha na euz forz petra a c’hoarveo, red eo d’in mont da welet.\nSkei a ra war ann or. Dont a ra ar vroac’h koz da digorri : Anaveout a ra kerkent marc’h ha ki he vreur, ewit-he da vea treut ka prest da verwel gant ann naoun.\n— Demad d’id, mabig ! a lar d’ehan ar vroac’h, deut out iwe d’am gwelet ? deuss ebars buhan, ma tiskouezinn d’id ann holl dreo-kaer am euz ama. Kommer ann diou chadenn-se, da staga da varc’h ha da gi aze en toul ann or, ken a zistroï.\n— Ma? mar na fell ket d’id staga da varc’h ha da gi, ho losk aze, ha deuss ganen bepred da welet ma c’hastell.\n— Sell, mabig, bout da benn en toull-se, hag a weli ur burzud ar c’haera.\n— Diskouezit d’in penoz ober, mamm-goz, ewit gwelet. —\n— Sell, evelhenn, mabig.\nNeuze ec’h a da vale dre ar c’hastell, da welet ha na gavo ket he vreur. Ma tigwez gant-han ul Louarnes, pehini a lar d’ehan : —\n— Penoz oc’h euz c’hui gallet dont ama ?\n— Petra, c’hui a gomz iwe ? a c’houlennas, souezet braz.\n— Evel ma welet.\n— Oh ? me am euz gouveet ann tu da dont a-benn euz ar vroac’h koz.\n— Penoz se eta ?\n— Penoz ? tolet am euz anehi war he fenn bars ar vilinn aotenno, hag ez eo bet draillet munud evel brenn-heskenn.\n— Oh ! me ’gare a ve gwir a larfac’h ?\n— Na euz netra a wiroc’h, kredit anoun, pa larann d’ac’h.\n— Neuze oc’h euz ma delivret !\n— Pemp-kant vloaz a oa, emehi, a oan-me dalc’het aman indan gazel-gae gant ar zorseres milliget se !\n— Ha ma breur paour, na ouzoc’h doare anehan ? —\n— Ho preur a zo bet tolet gant-hi er vilinn-aotenno, hag ec’h eo bet draillet munud evel brenn-heskenn. Met na euz ket a forz ; me am euz dastummet holl, he gig, he wad hag he eskern, ha gant ur vuredad dour a vuhez a zo en kambr ar vroac’h-koz a rentfomp d’ehan c’hoaz ar vuhe.\nLaket a oe ann holl dammo en ur bern, kig, gwad hag eskern, tolet war-n-he ur vuredad dour a vuhez, ha kerkent a weljont o sevel ac’hane mab all ar Pesketaer, beo ha iac’h evel biskoaz, hag a laras : — me a-vad am euz kousket !\n— Ia, ma breur paour, ha penamet-on hag ar Brinses-kaer ma, na vijes ket dishunet c’hoaz !\nLaket a oe kerc’had ar pesketaer koz hag he vroeg, en ur c’harronz kaer, hag a oe eno neuze, epad ur miz penn-da-benn, festo, danso ha c’hoario evel n’och euz gwelet biskoaz.\nMamm-goz ma mammio-goz a oa un tammig kar d’ar pesketaër koz, hag a oe iwe pedet, hag evel-se a teuas kezlo bars ar vro euz ann eured-se. —\nKontet gant Marc'harit Fulup, a baroz Plunet.\n↑ Tous mes contes ont été recueillis en breton, comme celui-ci, et traduits fidèlement sur ces textes authentiques. Si je n’ai donné que des traductions dans ce qui précède, c’est afin de ne pas faire un livre de cette brochure qui n’est, en quelque sorte, qu’un prospectus du recueil plus considérable que je prépare, et qui est déjà entièrement rédigé. — Ce texte et ceux de : — Jésus-Christ en Basse-Bretagne et le Meunier et son seigneur suffiront pour faire juger de ma méthode. —\nAdtapet diwar « https://br.wikisource.org/w/index.php?title=Daou_vab_ar_pesketaer&oldid=15193 »\nKemmoù diwezhañ degaset d'ar bajenn-mañ d'an 30 Gen 2011, da 11:39.


Nesiocypraea lisetae - Wikipedia\nNesiocypraea lisetae a zo unan eus ar pevar spesad a vez renket er genad Nesiocypraea e kerentiad an hoc'higed-mor hervez Word Register of Marine species WoRMS. Ur spesad kregin ral-tre a vev e teir zachenn pell an eil re diouzh ar re all e gevred Afrika, e Melanezia hag etre Taiwan hag ar Filipinez.\nDiskrivet eo bet ar spesad gant Kilburn e 1975 .\nHeñvelsterioù a zo hervez an diskriverien evit ar spesad-se daoust d'an anv Nesiocypraea aenigma bezañ implijet un tamm muioc'h eget ar re all:\nCypraea (Nesiocypraea) lisetae Kilburn, 1975 hervez ar re a renk an holl spesadoù Cypraeidae er spesad nemetañ Cypraea.\nCypraea lisetae Kilburn, 1975 anv aet da get\nNesiocypraea maricola Cate, 1976 anv aet da get\nKregin ral-tre eo. Kavet e vez lodenn vrasañ anezho draget er mor don pe e stomagoù pesked etre 100 ha 350 m donder. Er Filipinez e vez kavet lod dindan nebeut metroù dour.\nMentoù boutin ar c'hregin bihan-se a zo etre 12 mm ha 16mm hirder, met e c'hell bezañ kavet hiniennoù korrig betek 9 mm gour pe ramz, betek 18 mm.\nNesiocypraea midwayensis, Nesiocypraea teramachii, Nesiocypraea aenigma spesadoù all ar genad.\nLec'h bevañ ar spesad a zo dasparzhet e teir zachenn pell ar re d'ar re all e gevred Afrika, e Melanezia hag etre Taiwan hag ar Filipinez.\n↑ Lec'hienn WoRMS Word Register of Marine species, bet sellet outi d'an 21 a viz Eost 2014, http://www.marinespecies.org/aphia.php?p=taxdetails&id=570527(en)\n↑ Kilburn, R. N. (1975). A new species of cowry from southern Moçambique. Durban Museum Novitates 10(16): page(s): 217-220 in WoRMS Word Register of Marines species, bet sellet outi d'an 21 a viz Eost 2014, http://www.marinespecies.org/aphia.php?p=taxdetails&id=395577(en)\nAdtapet diwar « https://br.wikipedia.org/w/index.php?title=Nesiocypraea_lisetae&oldid=1977919 »


Pajenn:Guillouzic - Bue Zant Ervoan, 1894.djvu/28 - Wikimammenn\nPajenn:Guillouzic - Bue Zant Ervoan, 1894.djvu/28\ngant Tad Abad ar Relek (ar Relek a oa en eskopti Leon). Na nevoa ket an den paour-ze a beardra vit mont en prosez evelse, hag a oa o vont da goll he oll dreo. Eun de benag a glevaz komz deuz Ervoan a Gervarzin a oa brudet vit bean eun avokat mad. Mont a rez da gad Ervoan hag hen pedaz, en han ’Doue, da zikour anean. — « Ia, eme Ervoan, me zikouro anoc’h mar man ar wirione a du ganac’h. » — « Kridi ran, eme an den-ze, penoz a man ar wirione ganen, hag hen touet a rafen mar be ret. » — Ervoan a rez d’ean touet (dalc’hmad a rae ze, rag na nije ket goulet difen ar gaou) ; ha goude-ze a dalc’haz da difen kaoz an den-ze, war he fraiz, deuz an eil tribunal d’egile, ken a nevoa goneet he brosez.\nD’an amzer-ze a oa kals a dud hag a vije debret ho danve gant an uzuillerien, hag ar re gemere arhant en prest digant ar re-ze, a nije aliez lec’h da gad keün. — Eun intanvez diouz a Beurit-ar-Roc’h, he hano Levenez, a nevoa amprestet arhant evelse digant eun uzuiller anveet mad, hanvet Riwal Hardel. He-man c’hoanteaz kemer, vit an arhant-se, liorz an intanvez. Ho-man, o vean n’alle ket paean raktal, a c’houle ma vije gortozet eur pennad gant-hi, rag a hent-all an arhant na dale ket al liorz. Dont a rez an intanvez-ze da gad Ervoan, hag a laraz d’ean, en han ’Doue, difen anei. « Ia, emehan, me difenno anoc’h, mar man ar wirione ganac’h. » Ar prosez a badaz pell, rak Riwal Hardel a nevoa arhant da vont deuz an eil tribunal d’egile ; Ervoan a iez ganthan beteg ar pen pellan, hag a c’honeaz prosez an intanvez ; hag\nAdtapet diwar « https://br.wikisource.org/w/index.php?title=Pajenn:Guillouzic_-_Bue_Zant_Ervoan,_1894.djvu/28&oldid=127411 »


Pajenn:Herri - Skrituriou sakr - Exod, 1861.djvu/244 - Wikimammenn\nPajenn:Herri - Skrituriou sakr - Exod, 1861.djvu/244\neuz eur vro bell meurbed, hag enn hano ann Aotrou ho Toue omp deuet beteg en-hoc’h. Rak klevet hon euz ar vrud euz he holl-c’halloud, hag ar pez en deuz great enn Ejipt. Guelit dre ar stad m’emaomp ; peghement a hent hon euz great. Ar bara-ma a oa fresk-beo pa zeujomp euz ar ghear, ha chetu hen seac’h-korn, louedet ha bruzunet. Hor c’hrec’hin guin a oa nevez-flam ha chetu hi roghet ; hon dillad hag hor bouteier a zo uzet dre forz ober hent ; mez hon euz o tont er stad-ze diraz-hoo’h. Josue a reaz ar peoc’h gant-ho. Ar ghevredighez a zoughe ne vijent ket distrujet, ha prinsed ar bobl hen touaz var ho lé.\nKoulskoude ann noz a dostee, ha Josue, a oa poan\nAdtapet diwar « https://br.wikisource.org/w/index.php?title=Pajenn:Herri_-_Skrituriou_sakr_-_Exod,_1861.djvu/244&oldid=115236 »\nKemmoù diwezhañ degaset d'ar bajenn-mañ d'an 24 Ebr 2018, da 08:49.


Kevredigezh Kembre-Breizh: Lazhadeg e Mervent Kembre a-benn miz Ebrel 2010\nLazhadeg e Mervent Kembre a-benn miz Ebrel 2010\nAbaoe pell ez eus politikourien e Kembre, anatañ en o zouez Elin Jones, kannad Plaid Cymru evit Ceredigion, o klask reiñ lañs d'ur raktres da lazhañ ar broc'hed e darn eus mervent ar vro.\nBep bloaz e vez kontammet saout laezh gant an dorzhellegezh, ar pezh a zegas kolloù bras d'al labourerien-douar. Hervez Elin Jones e voe ret kas 12,000 a vuoc'hed d'an distruj warlene abalamour d'an dorzhellegezh, padal ne oa nemet 7,000 e 1997. An disoc'h, hervezi, eo distrujañ ar broc'hed, rak dezho eo e tamaller skignañ ar c'hleñved.\nDaoust ma'z eus bet emsavioù o klask difenn ar broc'hed, skoret gant skiantourien hag a gav dezho n'he devo ul lazhadeg efed padus ebet, ez eus bet divizet bremañ gan ar Vodadeg Vroadel e Kerdiz e vo tapet ha fuzuilhet ar broc'hed.\nPemp bloaz e pado al lazhadeg. Kregiñ a raio e miz Ebrel 2010 en hanternoz Sir Benfro (Pembrokeshire). Difennerien ar broc'hed avat a zo o c'houlenn e vefe sellet ouzh an diviz gant ur barner a-benn disklêriañ ha lezennel eo pe n'eo ket.\nLorraine Barrett, kannad gant ar Strollad Labour, ha Peter Black, kannad gant an Demokrated Frankizour, o doa pouezet war ar Vodadeg da heuliañ ur politikerezh brec'hiañ hepken. 'N'on ket evit krediñ ez eo reizh, nag a-fed ar skiant nag evit a sell ar moral, lazhañ ar broc'hed,' eme Lorraine Barrett. Hervezi e vefe kentoc'h ar sevel loened askoridik (intensif) ha doareoù fall d'ober war o zro pennañ kaoz ar gudenn.\ntagioù Bodadeg Vroadel Kembre, broc'hed, Elin Jones, torzhellegezh


Poltred Christina Rossetti, gant he breur Dante Gabriel Rossetti.\nChristina Georgina Rossetti (Londrez, 5 a viz Kerzu 1830 - idem 29 a viz Kerzu 1894) a oa ur varzhez saoznek hag a skrivas barzhonegoù romantoù ha barzhoniezh evit bugale. E-touez e bezhioù brudetañ emañ ar varzhoneg hir Goblin Market, he barzhoneg karantez Remember, hag ar ganaouenn In the Bleak Midwinter.\nMerc'h e oa da Gabriele Rossetti, ur barzh italian, ha da Frances Polidori. He mamm a oa c'hoar da John Polidori, ur mignon da Lord Byron. He zad-kozh, Gaetano Polidori, a oa perc'henn d'ur private press hag a embannas he c'hentañ barzhonegoù. C'hoar e oa da Dante Gabriel Rossetti, William Michael Rossetti ha Maria Francesca Rossetti.\nSavet e voe er gêr gant he mamm. Troet e oa gant ar relijion anglikan ha nac'h a reas dimeziñ da James Collinson, troet katolik.\nMervel a reas e 1894 gant ar c'hrign-bev.\nGolo levr Christina Rossetti Goblin Market and Other Poems (1862), graet gant he breur Dante Gabriel Rossetti.\nAnv ar romant The Cuckoo's Calling, gant J.K. Rowling, zo tennet eus ur varzhoneg gant Christina Rossetti, anvet A Dirge.\nAdtapet diwar « https://br.wikipedia.org/w/index.php?title=Christina_Rossetti&oldid=1858382 »\nKemmoù diwezhañ degaset d'ar bajenn-mañ d'an 11 Kzu 2019, da 10:17.


Stumm eus an 8 Gen 2019 da 10:23\nreplaced: a n → a n (2) using AWB\nStumm eus an 27 Ebr 2016 da 12:53 (kemmañ)\nStumm eus an 8 Gen 2019 da 10:23 (kemmañ) (dizober)\nD (replaced: a n → a n (2) using AWB)\nHa pa fazi gweladennourien da galz a vlogoù gant red an amzer (dilezet e vez miliadoù a vlogoù bep miz) ez eo dieub peurvuiañ diraez ur blog, evel ma vije ur rakstal ma tremen dirazi tud dianav sañset. Lennerien hag aozerien a sav ur c'hevrat ''de facto'' : ha gwir eo pep tra ? War betra lakaat ar gaoz ? Gant peseurt sell ? Kavet e vez ar seurt goulennoù-mañ e-ser studiañ an emvuhezskridoù. Evelato, dre mard eo posupl addisplegañ pep pennad war ur blog eo kemmet a-galz ar pezh a reer emglev emvuhezskridel anezhañ.\nA-hend-all e kemm kalz fonnusoc'h niver lennerien ur blog eget lennerien ul levr. Evit gwir, dre-benn da nerzh ha primded an eskemmoù war ar Gwiad e c'hall ur blog mont da vrudet-kaer en ul luc'hedenn e-ser ar gumuniezh m'eo perzhek ennañ. A-wezhioù ar c'hemmoù trumm-se a levezon an aozer, da skouer en ur vountañ anezhañ da skrivañ tro-dro d'ur [[buzz]].\n=== Merañ an evezhiadennoù ===\nAdtapet diwar « https://br.wikipedia.org/wiki/Dibar:MobileDiff/1819279 »


Accueil / Lec'h / Bro C'hall / Euskareg : e karg ar gumuniezh nevez !\nMaxime TOUZE 3 February 2017\nE Bro-Euskadi an Norzh ez eus un tolpad kerioù nevez a vod an holl gêrioù abaoe un nebeud sizhunioù. Warc’hoazh e vo dalc’het an eil kuzul. Meur a graf a zo war ar stern. En o zouez e vo votet war politikerezh yezh an euskareg hag ar sevenadur euskarat. Un diviz a-bouez e vefe a verkfe diouzhtu dibarder an tiriad-mañ.\nNe vo ket gortozet sikour pe asant ebet digant ar rannvro pe ar Stad. Ganto o-unan e vo kaset da benn al labour, diorren ha gwareziñ o yezh. Ur skouer e c’hallo bezañ eus ar pezh a c’haller ober war an dachenn hep gortoz sinadur karta ar yezhoù minorel ha rannvroel. Ganeomp-ni e vo gwarezet hor yezhoù, arabat krediñ e vimp sikouret gant ar Stad, forzh piv a vefe en he fenn.\nOuzhpenn un diviz war ar yezh e vo dilennet besprezidanted ar gumuniezh hag izili ar c’huzul-pad. Ul lodenn war an ekonomiezh a vo tabutet ivez, peseurt budjed, peseurt postadurioù evit ar c’hevredigezhioù hag all.\nShare the post "Euskareg : e karg ar gumuniezh nevez !"


Pajenn:Morvan - Buez ar Zent, 1894.djvu/584 - Wikimammenn\nPajenn:Morvan - Buez ar Zent, 1894.djvu/584\nlavaret : « — Ann introun ama a zo devot ; mes den n’en deuz diezamant ganthi. » Goulskoude he c’henta soursi a oue bepred da gelenn he bugale hervez Doue, ha da ober anezho bugale fur ha kristenien vad. Mes pa ouent deuet da veza braz, e oue poulzet gant Doue d’ho c’huitaat evit sevel eunn Urs nevez a leanezed dindan ann hano a leanezed ar Vizitation. Ann dra-ma a reaz kement a boan d’he mab ma c’hourvezaz var dreujou ar maner evit miret outhi da vont kuit. Mes ar Zantez a lammaz dreisthan, hag o veza erruet e Annesi, e resevaz sae al leanezed digant sant Fransez a Zal, he c’honfesour. Neuze e reaz veu da ober ato ar pez a gavche d’ezhi a vije parfeta.\nTimothee a ioa ganet e kear Antioch, hag a deuaz da Rom enn amzer ar pab sant Melkiad. Goude beza prezeget ann Aviel eno epad eur bloaz, e oue taolet er\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/584&oldid=137807 »


Kastell an Tarv - Wikipedia\nKastell an Tarv zo ur c'hreñvlec'h savet war ur roc'h anvet « an Tarv » e Bae Montroulez. E kumun Plouezoc'h emañ.\nKastell an Tarv, e bae Montroulez\n1.1 Labourioù Vauban\n2 Amzer vremañ\nSavet e voe kastell an Tarv da ziwall korn-bro Montroulez diouzh argadennoù Bro-Saoz, adalek 1542. Unan eus porzhioù bras Breizh e oa Montroulez en amzer-se, an trede porzh pouezusañ er vro, goude Naoned ha Sant-Maloù, ha brav e oa ar stal gant tud ar c’hornad, gant kenwerzh al lin hag al lien. Brav e oa lec’hiet Montroulez ivez, en arvor Mor Breizh, evit ober kenwerzh gant Bro-Saoz, Holland, Spagn ha Portugal.\nGant se e teue preizherien eus Bro-Saoz hag eus lec’h all da ober ar riñs war korn-bro Montroulez. E 1522 e voe lakaet an arigrap war kêr Vontroulez ha devet e voe gant moraerien saoz. War atiz kêriz Montroulez e voe savet kastell an Tarv neuze, adalek 1542, evit mirout ouzh Saozon pe breizherien all da sevel pelloc’h en douaroù gant ar stêr betek Montroulez. Maer Montroulez an hini e oa “kabiten ar c'hastell”.\nE 1661 e voe perc’hennet ar c’hastell gant Loeiz XIV. En amzer-se ne oa ket a genwerzh etre Breizh ha Bro-Saoz ken, dre ma oa stegn an traoù etre an div rouantelezh. Urzh a voe roet da Vauban da adkempenn kastell an Tarv evit ober anezhañ unan eus kreñvlec’hioù difenn harzoù ar rouantelezh. Pemp bloaz ha daou-ugent e padas al labourioù. Brasaet e voe ar c’hastell da reiñ bod d’ur strollad soudarded, lakaet e voe kanolioù ennañ, savet e voe ur gegin, ur chapel, daou doull-bac’h. Dastumet e veze an dour-glav en un oglenn, evit kaout dour da evañ.\nAdalek 1721 e teuas kastell an Tarv da vezañ ur prizon hepken. Ennañ e voe bac’het prokulor Breujoù Breizh, Loeiz ar Chalotez, e 1756, dre m’en doa kemeret penn an eneberezh ouzh penngomandant Breizh, an dug d'Aiguillon. E-pad an Dispac'h gall e voe toullbac’het beleien didou ennañ, kenkoulz ha dispac’herien na blijent ket d’ar galloud. Da-heul emsavadeg Kumun Pariz, e 1871, e teuas di Louis Auguste Blanqui (1805-1881), ar prizoniad brudet diwezhañ e Kastell an Tarv. Dilezet e voe prizon an Tarv e 1890 met lakaet e voe ar savadur e rummad ar Monumantoù istorel e 1914.\nE 1930 e teuas buhez en-dro da gastell an Tarv, pa voe feurmet gant ar familh de Vilmorin digant ar Stad c’hall a oa perc'henn warnañ. O zi-hañv e oa ar c’hastell.\nE-pad an Eil Brezel-bed e voe aloubet gant an arme alaman. Dilezet e voe goude ar brezel, ha n’eo nemet e 1960 e teuas advuhez d’al lec'h, gant ur gevredigezh bageerien. War o atiz e voe feurmet gant kêr Vontroulez ha staliet e voe ur skol-vageal ennañ, betek 1980.\nDilezet e voe adarre, hag e 1989, diwar atiz tud ha dilennidi ar c’hornad e voe roet lañs d’ur raktres adkempenn. Arc’hant a voe diyalc’het gant ar Stad c’hall e 1996, ha kaset e voe ar raktres neveziñ war-raok gant Kambr Kenwerzh ha Greanterezh Montroulez.\nHeñvel eo ar c'hastell bremañ ouzh an hini a voe savet adalek 1689, gant greunvaen eztennet e Kalod pe en inizi all e-kichen. En em astenn a ra war ar roc’h penn-da-benn, koulz lavaret : 60 metr hed, 12 metr led ha 12 uhelder eo ar savadur ha 1 450 m² eo e c’horread.\nE 2006 e oa bet echuet al labourioù ha digoret ar c’hastell d’ar weladennerien. E Karanteg hag e Plouganoù e c’haller lestrañ e bourzh bigi da vont betek ennañ.\nAn Tarv, a-dreñv an Enez Louet\nF. Le Coat, Louis Le Guennec, Le Château du Taureau, embannadurioù Le Curieux / la Plomée, Gwengamp, adembannadur 1996, 160 p.\nGuillaume Lécuillier, Le Taureau, Forteresse Vauban, Baie de Morlaix, Skol Vreizh, Morlaix, 2005, 144 p.\nFrançois de Beaulieu, Hervé Ronné, Le Taureau, sentinelle de la Baie de Morlaix, embannadurioù Ouest France, 2006, 32 p.\nDaniel & Marie-Claude Appriou, Le château du Taureau, bastion et prison, éditions finistériennes, 2005, 80 p. (ISBN 2-9503519-5-6).\nLec’hienn ofisiel Kastell an Tarv (galleg hepken)\nGlad, le portail des patrimoines de Bretagne – fichenn Kastell an Tarv\nAdtapet diwar « https://br.wikipedia.org/w/index.php?title=Kastell_an_Tarv&oldid=1954388 »


askre - Wikeriadur\naskre /ˈaskre/ benel (liester : askreoù)\nBrennid (diwar-benn ar maouezed dreist-holl).\nPezh dilhad a c'holo ar bruched.\nDiabarzh ar c'horf sellet outañ evel sez ar santadoù, eienenn ar vuhez.\nSulian avat a grene en e vragoù hag e kleve e vouzelloù o c'hrogoilhat en e gof, endra lavare un akt a c'hlac'har hag a geuz e don e askre. — (Jakez Konan, Lannevern e kañv ha danevelloù all, Al Liamm, 1980, p. 39.)\nKreiz (diwar-benn an traoù).\n« Arabat tostaat ! » a hopas ur vouezh en askre ar paotr. — (Youenn Drezen, Sizhun ar Breur Arturo, Al Liamm, 1971, p. 22.)\ndiabarzh ar c'horf\nen e askre\nlavaret un dra bennak da unan bennak en e askre\ngalleg : poitrine (fr)\ngalleg : sein (fr)\ngalleg : conscience (fr)\nAdtapet diwar « https://br.wiktionary.org/w/index.php?title=askre&oldid=156550 »\nKemmoù diwezhañ degaset d'ar bajenn-mañ d'an 9 Mez 2013, da 09:46.


Trede sizunvez an Azvent (C) - Le Diocèse de Quimper et Léon\nAccueil - Trede sizunvez an Azvent (C)\nTrede sizunvez an Azvent (C)\nEuz an 12 d’an 18 a viz Kerzu 2021\n12 Dond a reas ive Publikaned (paotred an taillou) evid beza badezet, hag e lavarent dezañ :\nMz 21, 23-27\n23 Pa oe eet Jezuz e-barz an templ, ez eas beteg ennañ Priñsed ar Veleien ha Pennou-Braz ar bobl, e-pad m’edo o kelenn, hag e lavarjont dezañ : « A-berz peseurt galloud e rez-te kement-se ? Ha piou e-neus roet dit ar galloud-se ? »\n— « Mond a ran me ive da ober ouzoh eur goulenn, unan hepkén ; ma roit respont din, e lavarin deoh d’am zro a-berz peseurt galloud e ran an dra-ze.\n25 « Badeziant Yann, euz peleh e teue ? Pe a-berz an dud, pe euz an neñv ? »\nSoñjal a reent enno o-unan : ma lavarom euz an neñv, e lavaro deom : perag eta n’ho-peus ket kredet ennañ ? 26 Ha ma lavarom a-berz an dud, on-eus da ziwall ouz ar bobl, rag an oll a gemer Yann evid eur profet.\n27 Neuze, e respontjont da Jezuz :\n— « Na me, eme Jezuz, ne lavarin ket deoh kennebeud, a-berz peseurt galloud e ran an dra-ze ».\nMz 21, 28-32\nLavared a ree Jezuz d’ar Briñsed ar Veleien ha da Bennou-Braz ar bobl :\n28 — « Petra a zoñjit euz kement-mañ ? : Eun dén e-noa daou vab. Mond a reas da gaoud ar henta hag e lavaras dezañ : Va mab, kee da labourad hirio d’am gwinïeg ».\n— « Ne fell ket din ».\n30 Mond a reas an tad da gaoud egile, hag e lavaras ar memez tra dezañ.\nRespont a reas hemañ :\n— « Mond a ran, Aotrou ! » Med n’ez eas ket.\n31 — « Pehini anezo e-neus greet bolontez e dad ? »\n— « An hini kenta ! »\nLavared a reas Jezuz dezo :\n— « Mond a ra ar bublikaned hag ar merhed a vuhez skañv, en ho-raog e Rouantèlèz Doue. 32 Rag deuet eo Yann d’ho kaoud o veva hervez ar Justis, ha n’ho-peus ket kredet ennañ. Med, kredet o-deus ennañ ar bublikaned hag ar merhed a vuhez skañv. Ha c’hwi, goude beza gwelet ar pez ho-peus gwelet, n’oh ket deuet da jeñch buhez evid kredi ennañ ».\nGervel a reas Yann daou euz e ziskibien, hag e kasas anezo da gaoud or Zalver da houlenn outañ : « Daoust ha te eo an hini a rañk dond ? Pe unan all on-eus da hortoz ? »\n20 Digouezet e-kichenn Jezuz, e lavarjont dezañ :\n— « Yann ar Badezour, e-neus kaset ahanom d’ho kaoud, evid goulenn ouzit : « Daoust ha te eo an hini a rañk dond, pe réd eo deom gortoz unan all ? »\n21 D’ar mare-ze, e pareas Jezuz kalz a dud euz o hleñvejou, o foaniou, o droug-sperejou, hag e roas ar gweled da veur a zén dall.\n22 Goude-ze, e respontas d’ar gannaded :\n— « It da lavared da Yann petra ho-peus gwelet ha klevet : gweled a ra ar re zall, kerzed a ra ar re gamm, pareet eo ar re lor, kleved a ra ar re vouzar, adsevel a ra ar re varo da veo, hag ez eo prezeget d’ar beorien ar Helou Mad ; 23 Hag eüruz an neb, ne vezin ket eur skoill evitañ ».\nGwener (overenn ar 17 a viz kerzu)\nSadorn (overenn an 18 a viz kerzu)


妄想代理人 Mōsō dairinin (Paranoia Agent) | Soubenn ar geek\n« Olive Kitteridge\nCleveland Vs. Wall Street »\n妄想代理人 Mōsō dairinin (Paranoia Agent)\nPoent vefe din skrivañ ma fennad diwar-benn ar stirad-mañ, anavezet er c’hwec’hkorn gant an anv Paranoia Agent. Ur stirad bevaat japanat eo bet krouet e 2004. 13 rann a zo en holl.\nKregiñ a ra an traoù gant ar bec’h a vez lakaet war ur plac’h yaouank en embregerezh e-lec’h ma labour. Krouet he deus bet un dudenn, ur c’hi bihan, deuet da vezañ ur gwir arouez gwelet ha gwerzhet e pep lec’h : Maromi. Ur bern tud a zo o c’hortoz he c’hrouadenn nevez neuze. En ur zistreiñ d’ar gêr e vez taget gant ur paotr bihan iskis ha setu lañset an traoù…\nShônen Bat evel ma vez lesanvet (paotrig e vat (base-ball)) a dago un toullad tud all hag un enklask divent a vo.\nPep rann a ginnig heuliañ un dudenn zisheñvel ha tamm-ha-tamm e vo graet liammoù etrezo holl. Dre vras ez eus ur c’hemenn bras memestra ar stress, ar regas, ken bras e Japan a gas an holl da ijinañ traoù ha da welet dañjer tro-dro dezho.\nSevenet eo bet ar stirad gant KON Satoshi ha santet e vez e doare da labourat e neuz an tudennoù met ivez en temoù hag en aergelc’hioù krouet. Evit a re a anavez e filmoù e c’hallo seblantout Paranoia Agent evel ul lec’h emgav evit e oberenn a-bezh. Efedus kenañ eo al lusk, start eo kompren pep tra a-wechoù (er fin dreist-holl pa gouez an traoù war zu an hunvre hag an ijin penn-da-benn) met plijus eo krouiñ al liammoù koulskoude ha mont war-raok gant an enklask. Dispar em eus kavet ar rann diwezhañ, speredek hag anat en ur stumm. Start eo kavout un haroz d’ar stirad abalamour e vez heuliet ur bern tud met n’eo ket grevus. Iskis eo ar roll-digeriñ, plijus ar sonerezh e kerzh ar stirad. Da vareoù zo e vo implijet teknikoù pe stiloù disheñvel evit kontañ istorioù (anat eo er rann 9 pa vez ar merc’hed o kontañ kaoz e traoñ ar ranndi). Pinvidik kenañ eo ar stirad-mañ, dedennus an istor, brav ar bevaat. N’eus rebet ebet d’ober dezhañ a-benn ar fin!\nE japaneg em eus sellet anezhañ war chadenn Nolife a ginnige ouzhpenn un dra verr-verr evit digeriñ ha klozañ anvet “entremps sur le forum” gwelet e vez un toullad tud oc’h eskemm araok ha goude ar rann, dedennus kenañ e oa evit kompren levezon an dud o deus labouret war ar stirad (e-keñver senario pe bevaat pe me oar me) ha fentus ouzhpenn. Ur mennozh dispar!\nThis entry was posted on Here 3, 2011 at 8:22 am and is filed under Stiradoù, webstiradoù ha skinwel with tags enklask, Japan, psikologiezh.\tYou can follow any responses to this entry through the RSS 2.0 feed. You can leave a response, or trackback from your own site.\n3 Respont to “妄想代理人 Mōsō dairinin (Paranoia Agent)”\nHere 3, 2011 e 12:09 g.m.\nA-du krenn ganit, kavout a ran ez eo oberenn meur Satoshi Kon. Kavet e vez enni ur bern soñjoù a vez adkavet en e filmoù all, pep lodenn gant un doare da gontañ hag un aergelc’h disheñvel.\nMenozioù Perfect Blue a vez kavet, met ivez reoù Millenium Actress pe Paprika (en dibenn). Gwelet e vez en deus bet c’hoant ar filmaozour lakaat pep tra en doa c’hoant e-barzh, ha se ‘zo ar pezh a gavan dreist.\nAr rann 8 a zo an hini en deus plijet din ar muiañ a dra sur (diwar-benn ar emlazhañ) !\nHere 3, 2011 e 1:21 g.m.\nYa, santet e vez levezon an holl oberennoù all a-benn krouiñ un doare klozadur. A-benn ar fin e kavan brav (zoken m’eo trist kenañ) e vefe e oberenn ziwezhañ ez-vev.\nN’afen ket da lâret eo e oberenn veur peogwir e oan bet skoet kalz muioc’h gant Perfect Blue da skouer (gwelet er sinema p’am boa 12 vloaz!) ha peogwir eo un oberenn zisheñvel eus ur film : kalz muioc’h a dud o deus kenlabouret war ar raktres hag all met un oberenn dreist eo memestra! Ya, ar rann 8 em boa kavet dreist ivez. Ar c’hwec’hvet em boa kavet nec’hus kenañ (pa vez komprenet perak e c’houlenn bezañ galvet Oni-chan gant ar gisti…) hag an eil a oa dedennus-tre evit diskouez ar bec’h a vez lakaet war skolidi bihan. (Yuichi a lakae ac’hanon da soñjal e Kira e barzh Death Note! ^^) Tu vefe da lârat ur bern traoù diwar-benn pep rann e gwirionez… !\n坂道のアポロン Sakamichi no Apollon (Kids On The Slope) « Soubenn ar geek Says:\nGouere 10, 2012 e 9:59 am\n[…] ma kaoze eus traoù sirus a-wechoù!), fromus ha brav, n’eo ket a live gant Cowboy Bebop pe Paranoia Agent marteze met plijus-tre eo! C'hoant da rannañ?E-giz-mañ :PlijusBe the first to like […]


Pajenn:Le Gonidec - Bibl Santel pe Levr ar Skritur Sakr, eil levr.djvu/37 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/37\nrespoun̄tô d’in, pa eo hén̄ en deûz gréat kémen̄t-sé ? Lakaad a rinn da dréménout dira-z-od holl vloavésiou va buez é c’houervder va éné.\n16. Aotrou, mar d-eo ével-sé é véveur, mar d-éma enn traou-zé buez va spéred ; é kastizi ac’hanoun, hag é rôi ar vuez d’in.\n17. Ar c’houervded ar brasa a zô bét trôet é péoc’h ; hôgen té éc’h eûz miret out va éné na vé kaset-da-nétra ; taolet éc’h eûz adré da gein va holl béc’héjou.\n18. Râg ar béz na énorô két ac’hanod, hag ar marô n’az meûlô két : ar ré a ziskenn er poull na c’hedin̄t két da wirionez.\n19. Ar ré véô, ar ré véô eo a énorô ac’hanod, ével ma rann hiriô va-unan ; ann tâd a rôi da anaout da wirionez d’hé vugalé.\n20. Aotrou, dieûb ac’hanoun, hag é kanimp hor c’hanaouennou é holl zeisiou hor buez é tî ann Aotrou.\n21. Hag Isaias a c’hourc’hémennaz ma vijé kéméret eul lôd brâz a fiez, ha ma vijen̄t lékéat é palastr war hé c’houli, évid hé baréa.\n22. Hag Ézéc’hias a lavaraz : Pétrâ a vézô da arwéz d’in ma piñinn da di ann Aotrou ?\nÉzéc’hias a ziskouéz hé den̄zoriou da gannaded roué Babilon.\n1. Enn amzer-zé Mérodac’h Baladan, mâb Baladan, roué Babilon, a gasaz eul lizer ha traou kaer da Ézéc’hias, ô véza m’en dôa klévet pénaoz é oa bét klan̄v, hag é oa bét paréet.\n2. Ézéc’hias a zigéméraz anézhô gan̄t lévénez, hag a ziskouézaz d’ézhô kambr al louzou, ann aour hag ann arc’han̄t, hag ann traou c’houés-vâd, hag ann éôliou ar ré wella, hag hé holl arrébeûri kaer, ha kémen̄d a oa enn hé den̄zoriou. Na oé nétrâ enn hé dî nag é kémen̄d a oa enn hé véli, na ziskouézaz d’ézhô.\n3. Neûzé ar profed Isaias a iéaz da gavout ar roué Ézéc’hias, hag a lavaraz d’ézhan̄ : Pétrâ hô deûz lavaret ann dûd-zé, hag a béléac’h in̄d-hi deûet étrézég enn-od ? Hag Ézéc’hias a lavaraz : Eûz a eur vrô bell in̄d deûet d’am c’havout, eûz a Vabilon.\n4. Hag Isaias a lavaraz : Pétrâ hô deûs-hi gwélet enn da dî ? Hag Ézéc’hias a lavaraz : Kémen̄d a zô em zî hô deûz gwélet ; n’eûz nétrâ em ten̄zoriou a gémen̄t n’am eûz diskouézet d’ézhô.\n5. Hag Isaias a lavaraz da Ézéc’hias : Sélaou gér Aotrou ann arméou.\n6. Chétu é teûi ann deisiou é péré é vézô tennet kémen̄d a zô énn da dî, hag é vézô kaset da Vabilon ann holl den̄zoriou hô deûz dastumet da dadou bété vréma ; na vézô lézet nétrâ, émé ann Aotrou.\n7. Hag é vézô kéméret eûz da vugalé, eûz ar ré a zô deûet ac’hanod, eûz ar ré éc’h eûz ganet, évid hô lakaad da spazéien é palez roué Babilon.\n8. Hag Ézéc’hias a lavaraz da Isaias : Mâd eo ar gér en deûz lavaret ann Aotrou. Hag hén̄ a lavaraz c’hoaz : Ra vézô hépkén ar péoc’h hag ar wirionez a-héd va deisiou.\nDisklériadur ann Aotrou. Hé veûrded, hé c’halloud.\n1. Dic’hlac’harit, dic’hlac’harit, va fobl, émé hô Toué.\n2. Komzit out kaloun Jéruzalem, ha livirit d’ézhi pénaoz eo leûn hé drougiez, ha distaolet hé fallagriez diwar-n-ézhi ; ha pénaoz é deûz digéméret eûz a zourn ann Aotrou diou wéach kémen̄d all évid hé féc’héjon.\n3. Mouéz ann hini a lén̄v enn distrô : Aozit hen̄d ann Aotrou ; grit ma vézô éeun gwén̄odennou hon Doué enn distrô.\n4. Pép traon̄ien a vézô uc’héléet, ha pép ménez a vézô izéléet ; ar péz a zô gwâr a vézo éeunet ; hag ann hen̄chou garô a vézô kompézet.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/37&oldid=156776 »\nKemmoù diwezhañ degaset d'ar bajenn-mañ d'an 18 Meu 2020, da 17:52.


Lec'hiadur Haarlemmerliede en Spaarnwoude\nBanniel Haarlemmerliede en Spaarnwoude\nArdamez Haarlemmerliede en Spaarnwoude\nHaarlemmerliede en Spaarnwoude a zo ur gumun e proviñs Noord-Holland en Izelvroioù. E miz Genver 2007 e oa 5 441 annezad enni, ha 21, 08 km² eo gorread Haarlemmerliede en Spaarnwoude. Ar c'hêrioù, kêriadenn ha distrigoù da-heul a ya d'ober Haarlemmerliede en Spaarnwoude : Haarlemmerliede, Halfweg, Penningsveer, Spaarndam (ul lodenn nemetken), Spaarnwoude, Vinkebrug.\nSavet e voe d'an 8 a viz Gwengolo 1857 pa voe kendeuzet Haarlemmerliede gant Spaarnwoude. D'an 22 a viz Gwengolo 1863 e voe ouzhpennet Houtrijk en Polanen ha Zuidschalkwijk. Goude-se e voe lakaet Zuidschalkwijk e-barzh tachenn Haarlem.\nE-pad chanter Kanol Mor an Hanternoz (echuet e 1867) e voe chaoseriet lodennoù bras eus bae an IJ ha lakaet e voent da bolderioù, neuze e voe kresket a-galz gorread ar gêr. Met tachennoù bras all a voe lakaet e-barzh tachad Haarlem ha hini Amsterdam e 1927, 1963 hag e 1970.\nHaarlemmerliede en Spaarnwoude e 1865\nE kuzul-kêr Haarlemmerliede en Spaarnwoude ez eus 11 dileuriad :\n↑ "Meer" Repertorium Nederlandse Gemeenten\nLec'hienn ofisiel Haarlemmerliede En Spaarnwoude\nAdtapet diwar « https://br.wikipedia.org/w/index.php?title=Haarlemmerliede_en_Spaarnwoude&oldid=1973954 »


Kaozeal:Glaouer (evn) - Wikipedia\nPeurglokaet listennad an naontek (19) genad evned a ya d'ober ar c'herentiad Apodidae, evel diskouezet e doare 9.1 IOC World Bird List d'ar 15 a viz Mezheven 2019.--Prieladkozh (kaozeal) 15 Mez 2019 da 13:40 (UTC)[respont]\nDa heul Tudual Huon em eus degemeret Glaouer ['ɡlɔwər], anavezet mat e Brieg, Kast ha tro-dro, kentoc'h eget “Perou” (Favereau, Planedenn 13-14, 1983), o vezañ ma oa anezhañ un anv war un dro livus ha fraezh e-keñver ster. Ur moranv n'eo ken evel-just, nemet ez eo tre diouzh hon ezhommoù.\nDaoust d'ar glaouered da dennañ kalz d'ar gwennilied diouzh ur gwel outo, n'eus kerentiezh ebet etrezo ha renket e vez an 92 spesad a ya d'ober an Apodidæ (en o mesk war-dro 28 spesad bet anvet “salanganes” e galleg) en urzhad an Apodiformes, kevret gant an Trochilidæ (ar c'holibried!), tra ma vez lakaet ar gwennilied e-touez urzhad bras ar Passeriformes.\nPêrig Herbert, hor Yezh, niv. 203 — 204, Gwengolo — Kerzu 1995, pajenn 43.--Prieladkozh (kaozeal) 15 Mez 2019 da 14:01 (UTC)[respont]\nAdtapet diwar « https://br.wikipedia.org/w/index.php?title=Kaozeal:Glaouer_(evn)&oldid=1839222 »\nKemmoù diwezhañ degaset d'ar bajenn-mañ d'an 15 Mez 2019, da 14:01.


Brezel etre Japan ha Rusia - Wikipedia\nBrezel etre Japan ha Rusia\nAr Brezel etre Japan ha Rusia (8 a viz C'hwevrer 1904 – 5 a viz Gwengolo 1905) a oa bet ur brezel etre Impalaeriezh Rusia hag Impalaeriezh Japan. Diaz ar brezel a oa an enebiezh impalaeriel evit perc'henniñ tiriadoù Manchouria ha Korea. Darn eus an emgannoù a oa bet dalc'het e ledenez Liaodong ha Mukden e su Manchouria hag er morioù tro-dro Korea, Japan hag ar Mor Melen.\nBrezel etre Bro-Japan ha Rusia\nAdal an nec'h : ar Morreder rusian Pallada e Porzh Arzhur,\ntroadegiezh Bro-Japan o treuziñ ar stêr Yalu\nMarc'hegiezh Rusia e Moukden,\nMorreder rusian Varyag ha kanolierez Korietz\ne Bae Chemulpo\n8 a viz C'hwevrer 1904 - 5 a viz Gwengolo 1905\n(1 bloaz, 6 miz ha 4 sizhun)\nKoll strategiel ha brud gant Impalaeriezh Rusia.\nGalloud Japan ha plas an impalaeriezh\ner bed a gresk.\nImpalaeriezh Japan Impalaeriezh Rusia\nEtre 300 000 ha\n500 000 soudard Etre 500 000 hag\n1 milion soudard\n47 152–47 400 lazhet\n11 424–11 500 marvet\neus o gloazioù\n21 802–27 200 marvet\ndiwar gleñvedoù 34 000–52 623 lazhet\npe marvet eus o gloazioù,\n9 300–18 830 marvet\n146 032 den gloazet,\n74 369 den prizoniet\nRusia a voe trec'het meur a wech gant Japan met an Tzar Nikolaz II a oa kendrec'het e oa Rusia bezañ trec'h. Gant ar soñj-se e kasas nerzhioù ouzhpenn er stourm. Goustadik e komprenas ne oa ket tu da c'hounez. E seizh gwellañ a reas neuze evit chom hep sinañ un arsav-brezel mezhus. Ar brezel a baouezas goude feur-emglev Portsmouth, dindan evezh ar prezidant eus Stadoù-Unanet Theodore Roosevelt. Trec'h peurglok Impalaeriezh Japan a vamas an dud er bed holl. Kemmañ a reas kempouez an nerzhioù en Azia. Impalaeriezh Japan a oa deuet da vezañ ur galloud bedel.\nLec'hioù an emgannoù e-pad Brezel Rusia Japan\n1 Kenarroud istorel\n2 Kampagn brezel 1904\n2.1 Emgann Porzh Arzhur\n2.2 Sez Porzh Arzhur\nGoude an Adsav Meiji e 1868, ar gouarnamant Meiji a grogas da dennañ splet eus mennozhioù ha doareoù ober broioù ar C'hornôg. Ar pal a oa adpakañ ar buanañ ar gwellañ an dale war ar broioù-se. War an dachennn deknikel ha milourel e voe graet ul lamm a-raok bras-spontus gant impalaeriezh Japan. E fin an XIXvet kantved e oa deuet Japan da vezañ un nerzh greantel ha modern. Ar Japaniz a glaske bezañ anavazet gant broioù galloudus ar bed. An adsavidigezh Meiji a oa diazezet war ar vennad da sevel ur Japan modern ha galloudus, met o terc'hel d'e dibarelezhioù.\nKampagn brezel 1904Aozañ\nEmgann Porzh ArzhurAozañ\nPennad spisoc'h: Emgann Porzh Arzhur\nNozvezh an 8 a viz C'hwevrer 1904, flodad brezel Japan an Amiral Tōgō Heihachirō a grogas gant an obererezh brezel kentañ o tagañ listri-brezel eus Rusia eoriet e Porzh Arzhur dre souezh. An dagadenn a labezas a-grenn an Tsesarevich hag ar Retvizan, listri-brezel ponnerañ Rusia e Reterazia, hag al lestr-brezel 6 600 tonenn Pallada. An tagadennoù-se a roas tu da gregiñ gant an emgann gwirion ar mintinvezh war-lec'h. un heuliad emgannoù war-vor a voe met hep kaout un disoc'h anat evit un tu. An Amiral Tōgō ne c'helle ket dont re dost diouzh ar porzh dre ma oa difennet ar flodad bigi brezel rusian gant kanolioù an arvor, ar Rusianed eus o tu ne oant ket gwall entanet da guitaat difennoù ar porzh, dreist-holl goude marv an amiral Stepan Osipovich Makarov d'an 13 a viz Ebrel 1904. Daoust ma chome didrec'h o nerzhioù en emgann, an dagadenn dre souezh he doa sabatuet ar rusianed a soñje e vije bet aes trec'hiñ er brezel-se a-raok ma krogfe. Allistri rusian all a chomas kuzhet er porzh.\nAn emgannoù-se a servijas da guzhañ ha da zifenn dilestradeg nerzhioù lu impalaeriezh Japan e-kichen Incheon e Korea. Adal Incheon ar Japaniz a aloubas Seoul ha goude-se peurest ar vro. e fin miz Ebrel, lu Impalaeriezh Japan dindan urzhioù Kuroki Itei a oa prest da dreuziñ ar stêr Yalu evit mont etrezek douaroù Manchouria e-dalc'h Impalaeriezh Rusia.\nSez Porzh ArzhurAozañ\nAr Japaniz a glaske difenn implij Porzh Arzhur gant ar Rusianed. E-pad nozvezh an 13–14 a viz C'hwevrer, nerzhioù lu Japan a glaskas stoufañ ar porzh en ur gas d'ar strad bigi er ganol zonañ. Siwazh dezho e oa re vihan ar bigi evit dont a-benn eus ar c'hefridi. Adkroget e voe ar memes tro e-doug nozvezh an 3–4 a viz Mae met ur wech c'hoazh e voe ur c'hwitadenn.\nE miz Meurzh ar besamiral Makarov a oa e-penn kentañ skouadron flodad rusian ar Meurvor Habask. Evitañ e oa anat e oa ret terriñ ar seziz lakaet war ar porzh.\nAdtapet diwar « https://br.wikipedia.org/w/index.php?title=Brezel_etre_Japan_ha_Rusia&oldid=1998835 »\nKemm diwezhañ d'an 11 Mez 2022 da 14:50\nKemmoù diwezhañ degaset d'ar bajenn-mañ d'an 11 Mez 2022, da 14:50.


Buhez ar Sent/1912/Yan-Jozef ar Groaz - Wikimammenn\nBuhez ar Sent/1912/Yan-Jozef ar Groaz\n◄ Kasimir Yan-Jozef ar Groaz Perpetua ha Felisite ►\nPempvet devez a viz Meurz\nSant Yan-Jozef ar Groaz\n1654 - 1734\nYan-Jozef a deuas er bed en Ischia, rouantelez Napl, de ouel Maria Hanter-Eost 1654. E vamm, epad ma vage e gorf gant he lez, a dôlas en e ene had an devosion gristen, a deuas, en berr amzer, da zevel, da vleunian ha da rei frouez eus ar re gaeran.\nNe oa c’hoaz nemet eur bugel, hag ar beden hag ar binijen a oa deut da vezan an treo a gemere gante ar muian a breder.\nDe ouel Yan 1671, e kemeras sae ar venec’h en Urz sant Fransez. Ar c’hentan Italian a oa da vont en Urz-ze, abaoue m’oa adneveaet gant sant Per Alkantara. Tri bla goude, e oe kaset da zevel eul leandi neve da Biedemonte di Afile.\nEno, e oe anavezet warnan, da gentan, e tec’he dioutan e-unan, beb an amzer, hag e tigoueze gant e spered en em veuzi kement en Doue, pennadou a veze, ma ne wele ket ar pez a dremene endro d’ezan, ha ma veze dibradet, a-wechou, ene ha korf, zoken, diouz an douar.\nEvit senti ouz e vistri, ec’h asantas bezan beleget (1677).\nEr bla 1688, e varvas e vamm. Gallout a reas en em gaout war he zremenvan, ar pez a lakas kalon ar glanvourez kez da dridal, ha keit ha ma chômas eur banne sklerder en he daoulagad, ne baouezas ket da zellet ouz he mab muian-karet.\nBetek ar bla 1722, Yan-Jozef ar Groaz a oe grêt d’ezan, ken en Piemonte, ken en Napl, pignal eus an eil karg d’eben, betek an hini a jeneral. Eul lizer skrivet gant ar pab a roas d’ezan ôtre da rei erfln e zilez, ha neuze en em dennas en manati Santez-Lusia, en Napl, elec’h ma tremenas an daouzek vla-all an evoa c’hoaz da chom war an douar.\nSantelez Yan-Jozef a oa êz da anaout, diouz e fe, a oa birvidik, hag a glaske rannan gant e nesan, muian m’halle.\nSantelez Yan-Jozef a oa êz d’anaout, diouz e fizianz en Doue, a oa divent : « Doue, emezan, eo an trugarezusan eus an tadou. Karet a ra e vugale, ha rei a ra d’eze bepred ar skoazel o deus ezom. »\nSantelez Yan-Jozef a oa êz d’anaout, diouz e garante en kenver Doue : « Ha goude ma ne vefe na baradoz nag ifern, emezan, e karfen koulskoude karet an Otrou Doue. » Diskouez a rê e garante en kenver Doue ne wele ket, dre e garante en kenver e nesan a oa a-wel d’ezan.\nAr beorien, ar glanvourien hag ar bec’herien oa ar re dostan d’e galon. Karet a rê e nesan, betek en em zamman e-unan eus e glenvejou. An tad Mikêl, deut da vezan arc’heskob Kozensa, an evoa daou c’houli en e c’har. En em drei, en em erbedi a reas ouz ar zant ; ar zant a ’n em erbedas ouz Doue, a c’houlennas digantan gouliou an tad Mikêl, ha Doue a chilaouas e c’houlen.\nSantelez Yan-Jozef a oa êz d’anaout, diouz e garante evit ar zentidigez. Senti a rê war an tol, ha hep damanti ; mat da zenti e-unan, ne veze ket jalet, kennebeut, da welet ar re-all o chom heb ober.\nSantelez Yan-Jozef a oa êz d’anaout, diouz e garante evit ar baourente. En e gambr, e oa eur gador, eur gwele grêt gant daou blanken, daou groc’hen danvad war c’horre hag eur c’hoz pallen, eur skaon evit e dreid gouliet, eur brevier, ha setu e holl arrebeuri. Eur zaë, a zougas epad pevar bla ha tri-ugent, ken penseliet ma oa poan oc’h anaout an tamm kentan, ha setu e holl zilhad.\nSantelez Yan-Jozef a oa êz d’anaout, diouz e garante evit ar c’hlanded, a rê d’ezan bale, e zaoulagad dalc’h-mat troet warzu an douar, ha kastizan e gorf, o tougen bepred war e gein eur groaz, eun troatad hed d’ezi, leun a vroudou lemm, a zanke kement en e ziskoa, ma reas enne gouliou a badas betek e varo.\nSantelez Yan-Jozef a oa êz d’anaout diouz ar c’halloud an evoa war dreo ar bed-man ha war dreo ar bed-all ; mont a rê eus an eil lec’h d’egile, evel an êle ; gwelet eo bet en daou lec’h asamblez ; epad e oferen, e veze, meur a wech, dibradet diouz an douar ; lenn a rê en goueled ar c’halonou ; lavaret a rê an treo da zont ; trec’hi rê an drouk-sperejou ; parean rê an eneou gouliet hag ar c’horfou klanv.\nRak-se, pa varvas, d’ar 5 a viz meurz 1734, kêr Napl a-bez a oe en kanvou. Ter gwech e oe red e wiskan war ar varv-skaon, rak ne oad ket evit miret ouz an dud da droc’han e zilhad, da gas an tammou aneze gante evel relegou. An arched a oe torret, ar mezer-kanv dispennet ; ar c’horf, a dlee chom tri devez war ar varv-skaon, a oe red e ziskenn er be, de war-lec’h e varo.\nYan-Jozef ar Groaz a oe laket war roll ar zent gant Gregor XVI, d’ar 26 a viz mae 1830.\nDever ar gerent\nEn pep krouadur a deu war an douar-man, e zo danve eun diaoul ha danve eur zant.\nBugale ha bugale zo.\nTroëtoc’h eo darn war ar vad, dre m’eo bet silet an dra-ze en o gwad, gant o zud. Troëtoc’h eo darn-all war an droug, dre m’eo bet silet an dra-ze d’eze ive, en o gwad, gant o zud. N’eo ket henvel ar vugale dre c’hinivelez. Gwelloc’h danve a zo en eil evit en egile. Danve eun diaoul ha danve eur zant a zo en pep-hini aneze, gwir eo ; mes êsoc’h eo koulskoude ober eur zant evit ober eur diaoul eus heman, êsoc’h ober eun diaoul evit ober eur zant eus hennez.\nN’eo ket henvel ar vugale o tont war an douar. Koulskoude, an dizhenveledigez a weler, dre ma kreskont, o sevel etreze, a deu dreist-oll, nan eus o ginivelez, mes eus an doare a gemerer d’o c’hentelian ha d’o skouerian. Eürus eta ar bugel a zo santel an tad hag ar vamm o deus hen ganet ! Eürus, dreist-oll, an hini a gav tud a relijion endro d’e gavel ! Ar vugale, peurliesan, a ve ar pez ma vezont bet grêt gant o zud ; bezan e veint en bras ar pez ma veint bet en bihan.\nD’an tad ha d’ar vamm eo kemer preder gant korfou o bugale. Pourchas a dleont d’eze eun ti henvel ouz eun ti n’eo ket red e vefe-brao, awalc’h eo e vefe kempenn. Tier a zo, kristenien o chom enne, ha ma tiskennfe ebarz êle an nenv, e labezfent o iskili gwenn.\nPourchas a dleont d’eze eur gwiskamant dereat, herve ar vro m’emaint enni, hag ar renk a c’hellont derc’hel ; na re binvidik, mar dint paour, na re baour, mar dint pinvidik.\nPourchas a dleont d’eze eur vagadurez krenv ha sasun. Nag a vugale a weler o tizec’han war o zreid, o wenvi evel eur vleunien a vank dour d’he gwriziou ha heol d’he deliou, o vont d’ar be arôk an oad, abalamour ma n’int ket bet bevet na krenv na sasun awalc’h, epad ma oant oc’h ober o c’hresk !\nDeski a dleont d’eze ar vicher a zo ar muian diouz o doare, an hini m’int barrekan d’ober, hag o deus muian c’hoant da vont enni. Arabad ober eus ar vugale loened-labour, re abred ; o c’horfou yaouank a zo bresk hag a c’heller, buhan awalc’h, ober gaou oute, ouz o zamman re abred ; a nebeudou eo mont d’eze.\nD’an tad ha d’ar vamm eo, dreist-oll, kemer preder gant eneou o bugale. Ene eur c’hrouadur a zo gwag evel ar c’hoar ; ar c’henteliou hag ar skoueriou kentan a goue warnan a zank ennan hag a chom. Tôl evez eta da lakat anaoudegez ha karante Doue da vleunian ennan, da gentan !\nAdtapet diwar « https://br.wikisource.org/w/index.php?title=Buhez_ar_Sent/1912/Yan-Jozef_ar_Groaz&oldid=36400 »\nKemmoù diwezhañ degaset d'ar bajenn-mañ d'an 14 Mez 2012, da 06:30.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/172 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/172\nzell Mab an den, mond a ra kuit, hervez ar pez a zo bet merket ; mes malheur d’an den-ze gant pehini eo trahisset. (23) Hag e commansjont da c’houlen an eil digant egile pehini anezhe a dlie ober an dra-ze ?\n(24) Sevel a reaz ive eun disput etrezhe da c’houzout pehini anezhe a vije kemeret evit ar brassa. (25) Mes Jesus a lavaraz dezhe : Rouane an nationou a zo mistri varnezhe, hag ar re a exers otorite varnezhe a zo galvet mad-oberourien. (26) Mes c’houi, na rit ket evelse ; ha ra vezo ar brassa en ho touez evel an distera ; hag an hini a c’houarn evel an hini a zo o servicha. (27) Rag pehini eo ar brassa, pe an hini a zo ouz taol, pe an hini a zo o servicha ? ha n’eo ket an hini a zo ouz taol eo ? ha koulskoude me a zo en ho touez, evel an hini a zo o servicha. (28) Hogen, evidoc’h-c’houi, oc’h euz kendalc’het ganen em zentationou ; (29) ha me a ro deoc’h ar rouantelez, evel ma’z eo bet roet d’in gant va Zad ; (30) evit ma hellot debri hag eva ouz va zaol em rouantelez, ha beza azezet var droniou, o varna an daouzec tribu a Israel.\n(31) An Aotrou a lavaraz c’hoas : Simon, Simon, setu ma hen deuz goulennet Satan tremen ac’hanoc’h dre eur c’hroe evel gwiniz. (32) Mes me em euz pedet evidoud, evit na deuio ket da feiz da zemplaad. Te eta pa vezi convertisset, krenva da vreudeur. (33) Ha Per a lavaraz dezhan : Aotrou, me a zo prest da vond ganez, ha d’ar prizon ha d’ar maro. (34) Mes Jesus a lavaraz dezhan : Me hen lavar d’id, Per, araog ma cano ar c’hilloc hirio, e pezo nac’het teir gwech ec’h anavezez ac’hanoun.\n(35) Neuze e lavaraz dezhe : Pa gassiz ac’hanoc’h hep na ialc’h, na bissac’h, na boutou, daoust hag eun dra-benag a zo bet manket deoc’h ? N’euz bet manket netra, eme-z’he. (36) Mes breman, eme-z’han, an hini hen deuz eur ialc’h, ra gemero anezhi ; hag ive an hini hen deuz eur sac’h ; an hini n’hen deuz kleze e-bed, ra verzo he vantel da brena unan. (37) Rag hen lavaret a ran deoc’h, red eo d’ar gomz-man a zo bet scrivet beza accomplisset enoun : Lakeat eo bet e renk an torfetourien. Ha kement a zo bet scrivet divar va fen a zo prest da c’hoarvezout. (38) Hag e leverjont : Aotrou, setu aman daou gleze. Hag hen a lavaraz dezhe : Awalc’h eo kement-se.\n(39) Neuze Jesus, o veza eat er\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/172&oldid=125270 »


Lik Ha Lik - Wikipedia\n(Adkaset eus Lik ha lik)\nLik ha lik a oa ur strollad rock hag a gane e brezhoneg bet savet e Roazhon e 2000. Er penn-kentañ e oa ur strollad hard-rock gant levezonioù metal ha mesket gant traoù all c'hoazh.\nGoude ur bladenn verr (d.l.e un demo) anvet Dizalc'h da spered en doa enrollet ar strollad-mañ ur bladenn anvet Brezhoneg ain't gonna die e 2003 warni 4 zitl hepken. Gallout a reer o fellgargañ war internet.\nE 2005 e oa an disparti kentañ. E 2006 e oa bet adsavet gant Skwal ha Fañch hag an daou gomper aet war-du ur sonerezh Punk-fuzion. Da lavaret ur meskaj gant punk, rap, rock, hard-rock, funk, ska ha reggae... Cheñchet ar stil marteze met ne oa ket bet cheñchet an dro-spered, kanañ traoù nann-hengounel brezhonek.\nLik Ha Lik e cheñch stil ar strollad evit distreiñ e 2008 gant ur son liesseurtoc'h (ur meskaj rock, funk, ska rap, punk, hip-hop). E 2009 e embannont Dr Fañchenstein (un demo 4 c'hanaouenn).\nEr bladenn Rock e Breizh o doa embannet ur ganaouenn nevez "Sekred evit gouenn ar vistri". O labourat war embann un dra nevez e oant hag a c'heller pellgargañ war o lec'hienn.\nLec'hienn ar strollad\nAdtapet diwar « https://br.wikipedia.org/w/index.php?title=Lik_Ha_Lik&oldid=1540662 »\nKemmoù diwezhañ degaset d'ar bajenn-mañ d'an 24 Du 2013, da 23:12.